Στο «μάτι της θύελλας»: Η δημόσια τηλεόραση στα νοσοκομεία που πολεμούν τον κορωνοϊό (Videos) | ΤΟ ΠΟΝΤΙΚΙ\nΚορωνοϊός: Minoan Lines: Υποπτο κρούσμα σε μέλος του πληρώματος του «Κύδων Παλάς»\nΣτο «μάτι της θύελλας»: Η δημόσια τηλεόραση στα νοσοκομεία που πολεμούν τον κορωνοϊό (Videos)\nΤη δική τους μάχη για την ανάσχεση της πανδημίας του κορονοϊού δίνουν οι επικεφαλής λοιμωξιολόγοι των ειδικών επιτροπών που έχουν συστήσει, σε όλο τον κόσμο, τα Υπουργεία Υγείας.\nΠρόκειται για επιστήμονες με αποδεδειγμένη γνώση που με ψυχραιμία σχεδιάζουν και υλοποιούν τα αναγκαία μέτρα στη μάχη κατά του covid-19. Την ίδια ώρα, εκατοντάδες δείγματα, ύποπτα για κορονοϊό, ελέγχονται καθημερινά στο Ινστιτούτο Παστέρ.\nΕκεί οι ερευνητές παρακολουθούν την εξέλιξη της πανδημίας και στέλνουν μήνυμα αισιοδοξίας για νέες θεραπείες αντιμετώπισης του ιού. Οι ήρωες, ωστόσο, της πανδημίας είναι αναμφίβολα οι γιατροί και νοσηλευτές. Στην πρώτη γραμμή της μάχης δίνουν τον αγώνα με υπομονή και αυταπάρνηση.\nΟι επικεφαλής λοιμωξιολόγοι στην μάχη κατά του ιού\nΣτη χώρα μας ο ειδικός στον τομέα των λοιμώξεων και αναγνωρισμένος σε όλον τον κόσμο Σωτήρης Τσιόδρας, είναι η καθημερινή φωνή ενημέρωσης σχετικά με τον ιό.\nΣτις ΗΠΑ, τη δική του μάχη δίνει ο Άντονι Φάουτσι. Είναι ο επικεφαλής ειδικός των Ηνωμένων Πολιτειών στην αντιμετώπιση της κρίσης. Είναι 79 ετών, δουλεύει 20 ώρες τη μέρα, και παραμένει η ήρεμη φωνή της επιστήμης και της λογικής εν μέσω βαριάς αβεβαιότητας.\nΣτην Ιταλία, ο Μάσιμο Γκάλι, ειδικός στις λοιμώδεις νόσους, διευθυντής στο αντίστοιχο τμήμα του μεγαλύτερου νοσοκομείου του Μιλάνου, αποκαλεί την κοινωνική απόσταση «τη μητέρα όλων των μαχών». Έβγαλε τη στολή του εργαστηρίου, αποδέχτηκε την υπερέκθεση στα μέσα ενημέρωσης και επιστράτευσε τον ήπιο τόνο του για να βοηθήσει τη χώρα του στην πιο δύσκολη στιγμή της σύγχρονης ιστορίας της.\nΟ Κρίστιαν Ντρόστεν στη Γερμανία, επίσης δεν επέλεξε να βρεθεί στο επίκεντρο. Απρόθυμο ήρωα τον χαρακτηρίζουν οι συνάδελφοί του. Άριστος γνώστης του SARS , στην ανακάλυψη του οποίου συμμετείχε, εξηγεί καθημερινά κατανοητά τις τελευταίες εξελίξεις της πανδημίας.\nΕιδικός στις νέες λοιμώξεις, χαρακτηρίστηκε και «κορυφή στους ντεντέκτιβ των επιδημιών». Μόνο προσωρινά έβγαλε την λευκή ποδιά και δεν διστάζει να βάζει τα όρια. Γι`αυτό και όταν η Γερμανίδα Καγκελάριος θέλησε να τον συμβουλευτεί για την πολιτική αντίδραση στην κρίση, η απάντησή του ήταν σαφής: «Δεν είμαι πολιτικός, είμαι επιστήμονας».\nΗ μάχη στο Ινστιτούτο Παστέρ\n300 με 500 δείγματα απ’ όλη τη χώρα για έλεγχο covid -19 δέχεται καθημερινά το Ινστιτούτο Παστέρ. Δείγματα από νοσοκομεία, από δομές φιλοξενίας, από κρουαζιερόπλοια. Τα αποτελέσματα δίνονται σταδιακά κατά τη διάρκεια της ημέρας.\nΗ πίεση, οι ατέλειωτες ώρες εργασίας και το βάρος της ευθύνης δεν έχουν αποτρέψει τους επιστήμονες του Ινστιτούτου να χαμογελούν πίσω από τις μάσκες και να στέλνουν το δικό τους μήνυμα αισιοδοξίας κάνοντας το σήμα της νίκης.\nΣτο εργαστήριο βιοασφαλείας επιπέδου 3, του Ινστιτούτου Παστέρ ο φωτογραφικός και τηλεοπτικός φακός του Αθηναϊκού Πρακτορείου κατέγραψε τη διαδικασία εξέτασης των φιαλιδίων με υλικό των ύποπτων κρουσμάτων. Τα μηνύματα είναι ελπιδοφόρα για καλύτερες θεραπείες και ίσως εμβόλιο από το φθινόπωρο.\nΣτην πρώτη γραμμή της μάχης οι γιατροί και οι νοσηλευτές\nΔίνουν τον αγώνα με υπομονή και αυταπάρνηση. Αντιμάχονται τον κορονοϊό στην πρώτη γραμμή, δεν μένουν όμως αλώβητοι.\nΠάνω από 130 συνάδελφοι τους νοσούν. Έξι νοσηλεύονται σε σοβαρή κατάσταση στα νοσοκομεία και ένας έχει χάσει τη ζωή του, στο νοσοκομείο Καστοριάς. Είναι το 10% των εργαστηριακά διαπιστωμένων κρουσμάτων.\n«Δεν μιλάμε καθόλου μεταξύ μας μόνο κοιταζόμαστε και αυτό είναι αρκετό. Βλέπουμε τον άλλο και δουλεύουμε μηχανικά σαν καλοκουρδισμένες μηχανές. Κάνουμε αυτό που πρέπει να κάνουμε για τον ασθενή, όχι το 100%, αυτό το δίναμε πριν, αλλά το 1000%» τονίζει η Τάνια Κατσιώνη, νοσηλεύτρια ΜΕΘ στο Νοσοκομείο «Αττικόν».\nΈμπειροι, μάχιμοι, και ψύχραιμοι ιατροί και νοσηλευτές εξοικειωμένοι με το θάνατο κλείνουν πίσω τους την πόρτα της εντατικής και παλεύουν να δώσουν ζωή. Φορούν ειδικό εξοπλισμό ώστε να αποκλειστεί κάθε ενδεχόμενο να βρεθούν εκτεθειμένοι απέναντι στον θανατηφόρο ιό.\n«Από τη στιγμή που θα ανοίξουμε την πόρτα και θα μπούμε μέσα, αφήνουμε το φόβο πίσω, είναι ξεκάθαρο αυτό και όλοι οι συνάδελφοι λέμε σήμερα είναι μια καινούργια ημέρα, πάμε να διαχειριστούμε όσο καλύτερα μπορούμε τα περιστατικά μας», προσθέτει ο Γιώργος Κούρτης, νοσηλευτής- προϊστάμενος ΜΕΘ του Νοσοκομείου «Σωτηρία»\n«Κάθε τι που επιτυγχάνουμε είναι μια νίκη απέναντι σε αυτή την πανδημία και μας δίνει χαρά Και ελπίδα. Μας δίνει τη δύναμη για να μπορέσουμε να συνεχίσουμε» σημειώνει και ο συνάδελφος του, στο ίδιο Νοσοκομείο, Νίκος Παπανδρέου.\n«Πρέπει να τηρούν τα απαραίτητα μέτρα προστασίας στην αρχή υπήρχε φόβος. Τώρα ο φόβος έχει υποχωρήσει και έχει δώσει τη θέση του στη λογική και την αυταπάρνηση, την αυτοθυσία» σχολίασε ο Σπύρος Πουρνάρας, καθηγητής Μικροβιολογίας, πρόεδρος της Επιτροπής λοιμώξεων στο Νοσοκομείο «Αττικόν».\nΗ χαρά ανείπωτη για κάθε ασθενή που αποσωληνώνεται. Χαίρονται τόσο πολύ σαν να ήταν ένας δικός τους άνθρωπος που κατάφερε να κερδίσει τη μάχη. Για τους ήρωες πίσω από τις μάσκες μίλησε και ο Αλέξης Παπαχελάς. Ο δημοσιογράφος πέρασε δύσκολες στιγμές στην εντατική χτυπημένος και εκείνος από τον ιό. «Είναι η Ελλάδα του καθήκοντος και της προσφοράς, είναι οι δικοί μας τριακόσιοι, πολεμούν τις δικές μας Θερμοπύλες» είπε ο κ. Παπαχελάς.


-Τέχνη είναι έρωτας.\n-Τέχνη είναι η πιο κοντινή και άδολη ανθρώπινη σχέση.\nΣτο συνηθισμένο ερώτημα, Τι είναι τέχνη; υπάρχουν τόσες απαντήσεις όσες οι άνθρωποι που απαντούν.\nΗ λέξη τέχνη έρχεται από την αρχαιότητα και έχει το ίδιο θέμα με τις επίσης αρχαίες λέξεις τέκτων (ξυλουργός, μαραγκός) και αρχιτέκτων.\nΑν ασκείς ένα επάγγελμα ή εκτελείς ένα έργο με επιτηδειότητα και γνώση τότε είσαι τεχνίτης και το αντικείμενο της δημιουργικής σου απασχόλησης είναι η τέχνη.\nΤι σημαίνει τέχνη για τα παιδιά, τους καλλιτέχνες, τους ποιητές, τους φιλόσοφους, τους επιστήμονες, τους φιλότεχνους, τους πολιτικούς, τους αγρότες, τους εργάτες, τους ναυτικούς, τους πλούσιους, τους φτωχούς, τους συλλέκτες, τους αθλητές…\nΤι σημαίνει τέχνη για σας, αγαπητέ Βίνσεντ Βαν Γκόγκ;\n-Η τέχνη είναι πίστη που σου επιβάλλει την υποχρέωση να αγνοήσεις την κοινή γνώμη.\n-Η Τέχνη υπάρχει για να δίνει παρηγοριά σε όλους όσους έχει τσακίσει η ζωή.\nΒίνσεντ Βαν Γκογκ, 1853-1890, Ολλανδός ζωγράφος.\nΤι είναι τέχνη για σας αγαπητέ Πάμπλο Πικάσσο;\n-Τέχνη είναι ένα ψέμα που μας βοηθάει να ανακαλύψουμε την αλήθεια.\n-Tέχνη είναι αυτό που ξεπλένει την ψυχή από τη σκόνη της καθημερινότητας.\nΑγαπητοί φιλόσοφοι, στοχαστές, ποιητές, λογοτέχνες, επιστήμονες, πολιτικοί, τι σκέφτεστε για την τέχνη. Τι είναι τέχνη;\n-Η τέχνη μακρά, ο βίος βραχύς.\nΙπποκράτης. Εδώ «ο πατέρας της ιατρικής» Ιπποκράτης όταν λέει τέχνη αναφέρεται στη δική του τέχνη, την ιατρική.\n-Η τέχνη έχει τον ανιδιοτελή χαρακτήρα του παιδιού. Εμμάνουελ Καντ, φιλόσοφος.\n-Τέχνη είναι μια διέξοδος στο γενετήσιο πρόβλημα. Ζίγκμουντ Φρόυντ.\n-Και τι άλλο είναι η τέχνη παρά λεπτομέρειες. Κωνσταντίνος Καβάφης.\n-Τέχνη ονομάζω να κάνεις ένα βαρετό πράγμα με στυλ. Μπουκόφσκι.\n-Τέχνη είναι αυτή η δραστηριότητα που θέλει ή τη μοναξιά ή την ανάγκη ή το πάθος. Αλέξανδρος Δουμάς ο γιος.\n-Τέχνη, όπως και αγάπη, είναι αυτά όπου το ένστικτο είναι αρκετό. Ανατόλ Φρανς, 1844-1924, Γάλλος συγγραφέας, Νόμπελ 1921.\nΗ τέχνη είναι ένα σφυρί με το οποίο δίνουμε σχήμα στον κόσμο και δεν είναι καθρέφτης όπου καθρεφτίζεται ο κόσμος. Βλαντίμιρ Μαγιακόφσκυ.\n-Τέχνη είναι ο μαγικός καθρέφτης που αντανακλά τα αόρατα όνειρά σου σε ορατές εικόνες. Τζωρτζ Μπέρναρντ Σω, 1856-1950, Ιρλανδός συγγραφέας, Νόμπελ 1925\n-Τέχνη είναι μια συνεργασία του καλλιτέχνη με τον Θεό. Και όσα λιγότερα κάνει ο καλλιτέχνης, τόσο το καλύτερο. Αντρέ Ζιντ, 1869-1951, Γάλλος συγγραφέας, Νόμπελ 1947.\n-Η μεγάλη τέχνη είναι πάντα καμουφλαρισμένος ερωτισμός. Jacques de Bourbon Busset, 1912-2001, Γάλλος συγγραφέας\nΤι είναι η τέχνη; Πορνεία. Σαρλ Μπωντλαίρ.\nΤέχνη είναι να είσαι απολύτως ο εαυτός σου. Paul Verlaine, 1844-1896, Γάλλος ποιητής.\nΗ τέχνη είναι μια αντίσταση στο πεπρωμένο. Αντρέ Μαλρώ, 1901-1976, Γάλλος συγγραφέας & πολιτικός\nΗ Τέχνη πρέπει να αιφνιδιάζει την πραγματικότητα. Francoise Sagan, 1935-2004, Γαλλίδα συγγραφέας.\nΗ τέχνη δεν είναι ένα πράγμα. Είναι ένας τρόπος. Elbert Hubbard, 1856-1915, Αμερικανός συγγραφέας\nΗ τέχνη είναι μια πολυτέλεια. Είναι μια διέξοδος των δυνάμεων του πνεύματος που δεν χρησιμοποιούνται. Herbert Spencer, 1820-1903, Βρετανός φιλόσοφος\nΤι άλλο είναι η Τέχνη από ένας τρόπος για να βλέπεις τα πράγματα; Σωλ Μπέλοου, 1914-2005, Καναδοαμερικανός συγγραφέας, Νόμπελ 1976.\nΗ τέχνη είναι μια μορφή εξουσίας του αισθήματος, ενώ η πολιτική είναι η εξουσία της ψυχρής λογικής. Δημήτρης Χορν, 1924-1998, Έλληνας ηθοποιός\nΗ τέχνη είναι ο πιο σύντομος δρόμος από άνθρωπο σε άνθρωπο. Αντρέ Μαλρώ, 1901-1976, Γάλλος συγγραφέας & πολιτικός\nΗ τέχνη είναι ένα από τα λίγα πράγματα, μαζί με τον έρωτα και τη φιλία, που αξίζει να ενδιαφέρεται κανείς. Brian Aldiss, 1925-2017, Βρετανός συγγραφέας επιστ. φαντασίας\nΗ τέχνη είναι ωραία όταν το χέρι, το κεφάλι και η καρδιά πάνε μαζί.John Ruskin, 1819-1900, Άγγλος συγγραφέας & κριτικός\nΗ τέχνη είναι μαγεία απελευθερωμένη από το ψέμα ότι είναι αλήθεια.Τέοντορ Αντόρνο, 1903-1969, Γερμανός φιλόσοφος.\nΌλη η καλή τέχνη είναι αδιακρισία. Τενεσί Ουίλιαμς, 1911-1983, Αμερικανός θεατρικός συγγραφέας.\nΤέχνη είναι η απόδραση από την προσωπικότητα. T. S. Eliot, 1888-1965, Βρετανός ποιητής, Νόμπελ 1948\nΤέχνη είναι οτιδήποτε μπορείς να κάνεις καλά. Οτιδήποτε μπορείς να κάνεις με Ποιότητα. Robert M. Pirsig, 1928-2017, Αμερικανός συγγραφέας\nΗ τέχνη και η θρησκεία (τελικά, είναι το ίδιο πράγμα) χάρισαν στον άνθρωπο τη μόνη ευτυχία που είχε ποτέ.Ναθάνιελ Χόθορν, 1804-1864, Αμερικανός συγγραφέας.\nΟι -ισμοί και οι -ιστές έρχονται και παρέρχονται, η τέχνη μένει.Βλαντιμίρ Ναμπόκοφ, 1899-1977, Ρωσοαμερικανός συγγραφέας\nΗ τέχνη είναι ένα παιχνίδι. Είναι πολύ κακό όταν κάποιος την κάνει καθήκον. Max Jacob, 1876-1944, Γάλλος συγγραφέας\nΊσως η τέχνη να είναι απλά η αντίδραση ενός οργανισμού στους περιορισμούς του.Joseph Brodsky, 1940-1996, Ρωσοαμερικανός ποιητής [Νόμπελ 1987]\nΗ πραγματική τέχνη πρέπει πάντα να περιλαμβάνει λίγα μάγια. Karen Blixen, 1885-1962, Δανέζα συγγραφέας.\nΗ τέχνη περιλαμβάνει όλα όσα διεγείρουν την επιθυμία να ζούμε. Remy de Gourmont, 1858-1915, Γάλλος ποιητής\nΗ τέχνη είναι ο συνένοχος του έρωτα. Αφαιρέστε τον έρωτα, και δεν υπάρχει πλέον τέχνη.Remy de Gourmont, 1858-1915, Γάλλος ποιητής\nΌπως ο έρωτας, η τέχνη δεν είναι ηδονή αλλά πάθος. Αντρέ Μαλρώ, 1901-1976, Γάλλος συγγραφέας & πολιτικός.\nΟι τέχνες είναι καλύτερο βαρόμετρο για το τι συμβαίνει στον κόσμο μας, σε σύγκριση με το χρηματιστήριο και τους καβγάδες στο κογκρέσο. Hendrik Willem van Loon, 1882-1944, Αμερικανο-Ολλανδός ιστορικός\nΑς διαβάσουμε μερικές απαντήσεις καλλιτεχνών στις ερωτήσεις τι είναι τέχνη; τι σκέφτεστε για την τέχνη;\n-Η Τέχνη δεν διδάσκεται. Δομήνικος Θεοτοκόπουλος.\n-Tέχνη δεν είναι αυτό που βλέπεις, αλλά αυτό που κάνεις τους άλλους να δουν. Η Τέχνη είναι αμαρτωλό πάθος. Δεν την παντρεύεσαι νόμιμα. Τη βιάζεις. Edgar Degas, 1834-1917, Γάλλος ζωγράφος.\n-Τέχνη είναι είτε αντιγραφή είτε επανάσταση. Πωλ Γκωγκέν.\n-Αυτή η μεγαλειώδης τραγωδία που ονομάζουμε μοντέρνα τέχνη…Σαλβαντόρ Νταλί.\n-Η Τέχνη είναι μεγάλη. Θα την πλησιάσουμε με ευλάβεια και σεβασμό. Δεν έχουμε το δικαίωμα να την κατεβάζουμε στο ανάστημά μας. Κάρολος Κουν.\nΗ τέχνη μας ελκύει μόνο αποκαλύπτοντας τον πιο μυστικό μας εαυτό. Ζαν-Λυκ Γκοντάρ, 1930-, Γάλλος σκηνοθέτης\nΗ Τέχνη είναι το πιο ωραίο από όλα τα ψέματα. Claude Debussy, 1862-1918, Γάλλος μουσικός\nΗ τέχνη είναι η υπογραφή των πολιτισμών. Beverly Sills, 1929-2007, Αμερικανίδα υψίφωνος\nΌλη η τέχνη είναι αυτοβιογραφική. Το μαργαριτάρι είναι η αυτοβιογραφία του στρειδιού. Φρεντερίκο Φελίνι, 1920-1993, Ιταλός σκηνοθέτης\nΤο υπερβολικά πολύπλοκο είναι αντίθετο στην Τέχνη. Claude Debussy, 1862-1918, Γάλλος μουσικός\nΗ μεγάλη τέχνη ξεκινάει από εκεί που τελειώνει η φύση. Μαρκ Σαγκάλ, 1887-1985, Γάλλος ζωγράφος.\nΤέχνη είναι να κάνεις κάτι από το τίποτα και να το πουλάς. Frank Zappa, 1940-1993, Αμερικανός μουσικός\nΤέχνη είναι να δημιουργούμε αντικείμενα με τα οποία δεν είμαστε εξοικειωμένοι.Brancusi, 1876-1957, Ρουμάνος γλύπτης\nΗ τέχνη ανασαίνει μέσα στους περιορισμούς και ασφυκτιά στην ελευθερία. Λεονάρντο Ντα Βίντσι, 1452-1519.\nΗ τέχνη δεν μπορεί να είναι τίποτα άλλο από βία, σκληρότητα και αδικία. Tommaso Marinetti, 1876-1944, Ιταλός, ιδρυτής του Φουτουρισμό\nΤέχνη και Επιστήμη.\n-Η Τέχνη είναι το δέντρο της Ζωής. Η Επιστήμη είναι το δέντρο του Θανάτου. Γουίλιαμ Μπλέικ.\nΗ τέχνη είναι σύνθεση φωτός. Η επιστήμη είναι φασματική ανάλυση. Καρλ Κράους.\n-Η Τέχνη είναι Εγώ. Η Επιστήμη είναι Εμείς. Claude Bernard.\n- Η Τέχνη και η επιστήμη ανήκουν σε όλο τον κόσμο. Μπροστά τους εξαφανίζονται όλα τα σύνορα. Βόλφγκανγκ Γκαίτε.\nΗ τέχνη γίνεται για να αναστατώνει. Η επιστήμη για να διαβεβαιώνει. Ζωρζ Μπρακ, 1882-1963, Γάλλος ζωγράφος\nΜερικά ακόμα από τα ατέλειωτα ερωτήματα γύρω από την τέχνη.\n-Η τέχνη έχει να κάνει με την εκμετάλλευση και τη βαρβαρότητα;\n-Η τέχνη ταυτίζεται με την ελεύθερη έκφραση;\n-Η τέχνη «αγγίζει» την ψυχή με τον ίδιο τρόπο που συγκινεί και επηρεάζει τις αισθήσεις των ανθρώπων;\n-Η τέχνη οδηγεί τον άνθρωπο στην απελευθέρωση και στην ανεξαρτητοποίηση του πνεύματος του;\n-Υπάρχει στρατευμένη τέχνη;\n-Η τέχνη μπορεί να οδηγήσει στην αλαζονεία;\n- Η τέχνη απαλύνει τον πόνο, την αρρώστια, τη λύπη, τη δυσβάστακτη πίεση της επιβίωσης, την βαριά καθημερινότητα, την αδικία, την προδοσία, την απογοήτευση;\n- Η τέχνη οδηγεί στην κάθαρση;\n-Η τέχνη μπορεί να «ζήσει» σε συνθήκες ανελευθερίας, καταπίεσης, φόβου, φτώχιας, πολέμου, ασθενειών, επιδημιών, πανδημιών;\n-Η τέχνη ταυτίζεται με τη ζωή και τον βίο των ανθρώπων;\n-Η τέχνη είναι «χορηγός» θάρρους, δύναμης, αποφασιστικότητας, γνώσης;\n-Η τέχνη έχει να κάνει με την σύγχρονη καπιταλιστική κοινωνία; Είναι τμήμα της σύγχρονης βιομηχανίας;\n-Υπάρχει «παρθενογένεση» στην τέχνη;\n-Υπάρχουν κανόνες στην τέχνη;\n-Υπάρχει εχθρός της τέχνης;\n-Γιατί οι απόψεις για την τέχνη, επιτυχημένων καλλιτεχνών, επιστημόνων, ποιητών, φιλοσόφων… είναι συχνά αντίθετες μεταξύ τους;\n**Αφιερωμένο στην αγαπημένη φίλη, διακεκριμένη ζωγράφο Καλλιρρόη Μαρούδα που η τέχνη είναι ο δρόμος της ζωής της.


Σχετικά με εμάς | Aroma Lab - Α' ύλες καλλυντικών\nΌταν η φαντασία συναντά την επιστήμη...\nΤο Aroma Lab συστεγάζεται με τη Μελισσοκομική Θεσσαλονίκης, εταιρεία που τροφοδοτεί τον μελισσοκόμο από το 2008, με τον απαραίτητο εξοπλισμό για την άσκηση της μελισσοκομίας. Η αγάπη για τη φύση, η τριβή με τα μελισσοκομικά προϊόντα και το μεράκι για δημιουργία έδωσαν το έναυσμα στον Νίκο Μαυρόπουλο και τον Νίκο Παπαδάκη για τη δημιουργία του Aroma Lab.\nΑκόμη προσπαθώντας να καλύψουμε κάθε ανάγκη των πελατών μας διαθέτουμε συσκευασίες καλλυντικών και αρωμάτων, καλούπια για σαπούνια και τον απαραίτητο εργαστηριακό εξοπλισμό για την παρασκευή καλλυντικών.\nΣυνδυαστικά με τις πρώτες ύλες παρέχουμε, τόσο σε ερασιτέχνες όσο και σε επαγγελματίες, την απαραίτητη τεχνογνωσία για την παρασκευή καλλυντικών προϊόντων, μέσω σεμιναρίων που πραγματοποιούνται στα εργαστήρια μας από ειδικευμένο προσωπικό.\nΗ έδρα μας βρίσκεται στο ΒΙ.ΠΑ. Ωραιοκάστρου (Βιοτεχνικό Πάρκο Ωραιοκάστρου), στην οδό Λέκκα 3, στη Θεσσαλονίκη. Το κατάστημα μας λειτουργεί καθημερινά από τις 9:00π.μ. έως τις 17:00μ.μ. και το Σάββατο 09:00π.μ. - 14:00μ.μ. Τα προϊόντα μας αποστέλλονται σε όλη την Ελλάδα, μέσω του e-shop.\nΛέκκα 3, Ωραιόκαστρο, Θεσσαλονίκη\nτηλ: 2310 689047


Everton – Leicester | 27/01/2021 | Panatha\nΔημοσιεύτηκε Τετάρτη, 27 Ιανουαρίου 2021 18:32\nΓια την 20η αγωνιστική της Premier League η Έβερτον υποδέχεται στο Goodison Park την Λέστερ.\nΕπιτέλους ματς πρωταθλήματος για την Έβερτον! Το τελευταίο της ματς χρονικά ήταν πριν 2 εβδομάδες όταν αντιμετώπισε την Γουλβς εκτός έδρας και επικράτησε με 2-1. Ξεκίνησε ιδανικά την αναμέτρηση καθώς στην πρώτη της φάση σκόραρε στο 6΄ αλλά λίγα λεπτά αργότερα δέχθηκε την ισοφάριση. Στην συνέχεια ως το τέλος του ημιχρόνου οι δύο ομάδες είχαν τις στιγμές τους για να σκοράρουν αλλά δεν τα κατάφεραν. Στο δεύτερο μέρος ο ρυθμός έπεσε, όταν πάντως της δόθηκε η ευκαιρία να σκοράρει δεν την πέταξε στα σκουπίδια και έτσι με γκολ στο 77΄πανηγύρισε μια σπουδαία νίκη.\nΑυτή ήταν η 4η νίκη για την ομάδα του Αντσελότι στα 5 τελευταία ματς και παραμένει σταθερά κοντά στις θέσεις που δίνουν ευρωπαϊκό εισιτήριο. Συγκεκριμένα είναι στην 7η θέση με 32 βαθμούς, μόλις 2 από την τέταρτη θέση έχοντας μάλιστα και 2 ματς λιγότερα!\nΤην Κυριακή επικράτησε εύκολα της Σέφιλντ Γουέντσντεϊ με 3-0 για το Κύπελλο Αγγλίας και πήρε την πρόκριση στην επόμενη φάση της διοργάνωσης.\nΣυνεχίζει την εντυπωσιακή της πορεία στο πρωτάθλημα η Λέστερ και μετά από 19 αγωνιστικές φιγουράρει στην 3η θέση της βαθμολογίας με 38 βαθμούς, στο μείον 3 από την 1η Μάντσεστερ Γιουνάιτεντ. Το τελευταίο της ματς χρονικά επικράτησε εντός έδρας της Τσέλσι με 2-0 και μάλιστα χωρίς ιδιαίτερες δυσκολίες. Ήταν ανώτερη από την αρχή της αναμέτρησης και σκοράροντας 2 τέρματα στο πρώτο μέρος πήρε σημαντικό προβάδισμα, στην επανάληψη αρκέστηκε στο να ελέγχει το παιχνίδι καθώς αμυντικά δεν ένιωσε ποτέ απειλή.\nΈτσι πήρε μια ακόμα νίκη το τελευταίο διάστημα, 3η συνεχόμενη και η 4η στα τελευταία 6 ματς, πιστοποιώντας την πολύ καλή κατάσταση στην οποία βρίσκεται.\nΠαράλληλα συνεχίζει και στο Κύπελλο Αγγλίας καθώς την Κυριακή επικράτησε έστω και δύσκολα της Μπρέντφορντ με 3-1 και πήρε την πρόκριση για την συνέχεια της διοργάνωσης.\nΠολύ ενδιαφέρον αναμέτρηση ανάμεσα σε δύο ομάδες που πραγματοποιούν εξαιρετικό πρωτάθλημα. Η Έβερτον είναι σε πολύ καλή κατάσταση και εντός είναι πάντα δυνατή αλλά από την άλλη η Λέστερ σε 9 εξόδους της έχει 7 νίκες και μόλις 1 ήττα. Θεωρώ πως με την ποιότητα που διαθέτουν θα δούμε ματς με γρήγορο ρυθμό και πολλές φάσεις και η επιλογή μου θα είναι τα πολλά γκολ.\nΠρόταση : Έβερτον – Λέστερ OVER 2.5 με απόδοση 2.03\nΤελευταία τροποποίηση στις Πέμπτη, 28 Ιανουαρίου 2021 00:08\nΤετάρτη, 27 Ιανουαρίου 2021 22:15


Κατέβασε τους επιβάτες για να κάνει... διάλειμμα! ~ You Greeks\nΚατέβασε τους επιβάτες για να κάνει... διάλειμμα!\nΣε διαθεσιμότητα τέθηκε οδηγός της ΕΘΕΛ ο οποίος φέρεται να αποβίβασε τους επιβάτες γραμμής με προορισμό το μετρό του Αγίου Δημητρίου, προκειμένου να κάνει διάλειμμα.\nΣύμφωνα με ανακοίνωση του υπουργείου Μεταφορών το περιστατικό έγινε τη Μ. Δευτέρα στη γραμμή 210. Η συμπεριφορά του οδηγού προκάλεσε έντονες αντιδράσεις εκ μέρους των επιβατών - και φυσικά μεγάλη ταλαιπωρία.\nΗ ανακοίνωση τονίζει: "Τέτοιες συμπεριφορές είναι ακατανόητες, ιδίως σε μία περίοδο που οι αστικές συγκοινωνίες καλούνται να ξεπεράσουν την μακροχρόνια κρίση που τους μαστίζει".


"Η ΔΙΣΚΟΘΗΚΗ ΜΟΥ": ΟΙ ΠΡΩΤΟΙ ΔΙΣΚΟΙ ΠΟΥ ΑΓΟΡΑΣΑ ΗΤΑΝ ΤΟ UMMAGUMMA, ΤΟ JESUS CHRIST SUPERSTAR ΚΑΙ ΤΟ GREATEST HITS ΤΩΝ SIMON AND GARFUNKEL. | The Classic Rock Web Magazine\nHome / slider / "Η ΔΙΣΚΟΘΗΚΗ ΜΟΥ": ΟΙ ΠΡΩΤΟΙ ΔΙΣΚΟΙ ΠΟΥ ΑΓΟΡΑΣΑ ΗΤΑΝ ΤΟ UMMAGUMMA, ΤΟ JESUS CHRIST SUPERSTAR ΚΑΙ ΤΟ GREATEST HITS ΤΩΝ SIMON AND GARFUNKEL.\n"Η ΔΙΣΚΟΘΗΚΗ ΜΟΥ": ΟΙ ΠΡΩΤΟΙ ΔΙΣΚΟΙ ΠΟΥ ΑΓΟΡΑΣΑ ΗΤΑΝ ΤΟ UMMAGUMMA, ΤΟ JESUS CHRIST SUPERSTAR ΚΑΙ ΤΟ GREATEST HITS ΤΩΝ SIMON AND GARFUNKEL.\nΑλέξανδρος Ριχάρδος 5:36 μ.μ. slider\nΑπό σήμερα ο Rockmachine.gr ξεκινά μια σειρά συνεντεύξεων με συλλέκτες δίσκου, βινυλίου και cd. Και βέβαια ότι συνεπάγεται η έκφραση «συλλέκτης δίσκου μουσικής» γιατί όλοι οι συλλέκτες μαζεύουν και περιοδικά, βιβλία, dvd, blue-ray, βιντεοκασέτες, singles και ότι άλλο ενθύμημα έχει να κάνει με τη μουσική.\nΤη σειρά αυτό των παρουσιάσεων ανοίγει ένας καλός φίλος, αιώνιος dj σε clubs όπως Closer (τα τελευταία τρία χρόνια), Mo Better, Ποδήλατο (Εξάρχεια),Οινοθήκη (Μοναστηράκι), Beer Tails (στην Φωκίωνος), Κακοφωνίξ (Άγιοι Ανάργυροι), Mojo και τεράστιος συλλέκτης, ο Κώστας “Elton” Κοντογιάννης! Επιμελής επισκέπτης όλων των παζαριών, Ο Κώστας διαθέτει μια από τις αρτιότερες συλλογές ελληνικής pop rock σκηνής για την οποία θα μας μιλήσει στη συνέντευξη που ακολουθεί. Παράλληλα αρθρογραφεί στο Rockmachine.gr με τη μηνιαία του στήλη που αφορά ελληνικές rock κυκλοφορίες του παρελθόντος και κάθε Τρίτη 20-22.00 κάνει εκπομπή στο web radio intersonik.gr. Διαβάστε εδώ παλαιότερα άρθρα του για του Apocalypsis, Νοστράδαμος και το ιστορικό άλμπουμ «Ζωντανοί στο Κύτταρο».\nΠότε ξεκίνησες να μαζεύεις δίσκους και ποιος ήταν ο πρώτος που αγόρασες; Πόσους αριθμεί η δισκοθήκη σου;\n-Ξεκίνησα το 1976, αμέσως μετά που τελείωσα το σχολείο κι είχα δικά μου χρήματα. Την πρώτη μέρα που πήγα για δίσκους είχα πάρει 6 μαζί, μεταξύ των οποίων θυμάμαι ότι ήταν το Ummagumma των Floyd, η μουσική της ταινίας Jesus Christ Superstar και το Greatest Hits των Simon & Garfunkel. Σήμερα η δισκοθήκη αριθμεί γύρω στα 8.500 άλμπουμς, 6.000 σινγκλς και 1.500 CD περίπου.\n-Κατ' αρχάς τους έχω ξεχωρίσει ανά είδος μουσικής, δηλ. το Classic rock, alternative rock-new wave, Ελληνικό ροκ, Ψυχεδελικό ροκ-garage-progressive, soul, soundtracks αλλά και κάποιες ειδικές κατηγορίες όπως kraut rock, δίσκοι από χώρες του πρώην Ανατολικού μπλοκ η δίσκοι της σκηνής του Canterbury. Υπάρχουν βέβαια κι οι συλλογές, η άλμπουμ blues, jazz, easy listening από Γαλλία η Ιταλία, που καταλαμβάνουν ξεχωριστό χώρο. Τα singles καταλαμβάνουν τον δικό τους χώρο, ενώ τα maxi είναι μαζί με τα άλμπουμ. Ένα μεγάλο μέρος της δισκοθήκης πιάνει και το progressive rock, μια παλιά μου μεγάλη αγάπη που παρ΄όλα τα κύματα και τις μόδες, ποτέ δεν την άφησα. Μουσική ιδιαιτέρων αξιώσεων με εκπληκτικά έργα μεγάλων ονομάτων, που παρά τις κατηγορίες που έχει δεχτεί πιστεύω ότι αποτελεί ένα απ΄τα σημαντικότερα κεφάλαια της σύγχρονης μουσικής. Προσπαθώ ν΄ανακαλύπτω συνέχεια καινούργια ονόματα εμπλουτίζοντας την δισκοθήκη μου με συγκροτήματα από χώρες εκτός του γνωστού δισκογραφικού “χάρτη”, όπως Σκανδιναβία, Λατινική Αμερική, Κορέα, Μπαχρέιν, Τουρκία, πρώην Γιουγκοσλαβία κ.α.\nΑπό ποια καταστήματα αγόραζες δίσκους;\n-Όταν ξεκίνησα συνήθως αγόραζα δίσκους από Μοναστηράκι λόγω χαμηλής τιμής αλλά και λόγω του ότι έβρισκα σπάνια κομμάτια. Ταυτόχρονα αγόραζα κι απ όλα τα τότε γνωστά καταστήματα του κέντρου, Music Studio (Θεμιστοκλέους), Pop Eleven, Music Corner, Jazz Rock, Happening κι άλλα πολλά που δεν τα θυμάμαι τώρα. Επίσης για αρκετά χρόνια, όταν είχα την ευκαιρία, ταξίδευα και στο εξωτερικό φέρνοντας κι από κει ένα σεβαστό αριθμό βινυλίων. Σήμερα συνεχίζω ακόμα να επισκέπτομαι το Μοναστηράκι, πάντα θα βρεις μια καλή ευκαιρία είτε στα γνωστά μαγαζιά, είτε σε πλανόδιους. Αγοράζω επίσης από καταστήματα που ειδικεύονται σε εισαγωγές Αμερικάνικων μεταχειρισμένων δίσκων, από παζάρια, από προσωπικές συλλογές φίλων η γνωστών που πουλάνε την δισκοθήκη τους, από κάποιες αποθήκες που τυχαίνει ν΄ανακαλύψω η ακόμα κι απ το internet για κάποιο εξειδικευμένο κομμάτι που δεν βρίσκω αλλού.\nΠοιος είναι ο τελευταίος δίσκος που αγόρασες;\n-Το διπλό live των Supertramp στο Παρίσι.\nΟι τιμές των καταστημάτων μεταχειρισμένων δίσκων στο Μοναστηράκι, πιστεύεις ότι ανταποκρίνονται στην πραγματική τιμή του δίσκου;\n-Τώρα τελευταία με το internet πιστεύω ότι αρκετοί πωλητές προσπαθούν να κρατούν τις τιμές σε λογικά επίπεδα, γιατί ο πελάτης είναι συνήθως ενημερωμένος πριν ψάξει ένα δίσκο. Γίνονται και προσφορές, εκπτώσεις κ.λ.π. λόγω κρίσης, οπότε πιστεύω ότι οι τιμές είναι κανονικές. Υπάρχουν βέβαια κι οι εξαιρέσεις με κάποιους που επιμένουν σ΄εξωφρενικές τιμές θεωρώντας ότι η αγοραστική ικανότητα του Έλληνα....είναι ίδια με ενός Αμερικανού η Γερμανού!!! Πράγμα το οποίο συνέβαινε πριν μερικά χρόνια κι αυτό είναι ένα καλό της κρίσης το ότι οι τιμές επέστρεψαν σε κανονικά επίπεδα.\nΤα παιδιά σου πως αντιδρούν ζώντας σε ένα σπίτι με χιλιάδες δίσκους;\n-Τα παιδιά μου ηλικίας 25, 23 και 17 ετών ακούν την δική τους μουσική, κυρίως της ηλικίας τους από iphone η το internet με ελάχιστες εξαιρέσεις σε κλασσικά ροκ ονόματα. Πρόσφατα η μικρή μου κόρη, σ επίσκεψή της στην Θεσ/νίκη, αγόρασε κι έναν δίσκο ενός συγκροτήματος που έτυχε να δει live. Κατά τ΄άλλα, δεν ασχολούνται ιδιαίτερα με το άθλημα.\nΗ γυναίκα σου πως αντιδρά μέσα σε τόσους δίσκους;\nΈχει ανάμεικτες αντιδράσεις. Από μια της αρέσει και από την άλλη την ενοχλεί η όποια ακαταστασία μπορεί να προκληθεί!\nΜαζεύεις περιοδικά κι αν ναι ποια;\n-Παλιότερα μάζευα αρκετά, κυρίως το Ποπ & Ροκ, Ζοο, Ήχος hi-fi, Δίφωνο, ΟΖ κ.α. Πολύ μικρός σε ηλικία έπαιρνα και το Μοντέρνο Τραγούδι. Επίσης όταν είχα την δυνατότητα έπαιρνα και ξένα όπως το NME η το Melody Maker για ενημέρωση στις νέες κυκλοφορίες. Τώρα τελευταία τυχαίνει να παίρνω κάποια fanzines εξειδικευμένα και που συνήθως μπορεί να έχουν και κάποιο single δώρο.\nΕίσαι από τους λίγους συλλέκτες δίσκων ελληνικού rock. Πότε άρχισες να τους μαζεύεις, πόσους έχεις, ποια είναι τα πιο σπάνια που έχεις;\n-Από του λίγους δεν θα το ΄λεγα, ξέρω πολλούς λάτρεις του Ελληνικού ροκ. Άρχισα ενώ ήμουν ακόμα σχολείο ακούγοντας από το ραδιόφωνο επιτυχίες της εποχής από τα ποπ και ροκ “είδωλα”, Ελληνικά και ξένα και κάποια στιγμή από το 1976 και μετά όποτε έβρισκα ένα δίσκο μπροστά μου τον αγόραζα. Τώρα πρέπει να είναι καμια 500αριά μαζί βέβαια και με τις τελευταίες κυκλοφορίες. Τα πιο σπάνια είναι το άλμπουμ των Olympians με τον Πασχάλη Αρβανιτίδη, το άλμπουμ των Blue Birds, το “Επεισόδιο” του Πάνου Σαββόπουλου, το διπλό του Ηρακλή & Λερναία Ύδρα, τα PLJ Band αλλά και το πρώτο άλμπουμ των Pete & Royce. Οι τιμές όλων αυτών ξεκινάνε από τα 200 ευρώ και φτάνουν τα 1000€ .. Επίσης από διάφορα παλαιοπωλεία είχα καταφέρει να βρω και παλιά περιοδικά (Φαντάζιο, Ραδιο-τηλεόραση κ.λ.π.) με αφιερώματα και αφίσες αρκετών καλλιτεχνών ενώ απ' την αδελφή μου “έκλεβα” όποτε αγόραζε την Κατερίνα η την Μανίνα, ότι άρθρο η φωτογραφία αφορούσε ποπ η ροκ καλλιτέχνες!\nΜε το δίσκο του Πάνου Σαββόπουλου "Επεισόδιο" σημερινής αξίας άνω των 1.000€!\nΠοιο είναι το μεγαλύτερο ποσό που έδωσε για αγορά δίσκου (ελληνικού και ξένου).\n-Δεν θα 'θελα να το αναφέρω αυτό, αλλά θα σου πω μόνο τον τίτλο του δίσκου. Ήταν το πρώτο ομότιτλο άλμπουμ του ελληνικού συγκροτήματος των Blue Birds!\nΣτα διάφορα παζάρια δίσκου πηγαίνεις; Ποια θεωρείς ότι ήταν η καλύτερη αγορά που έκανες σε παζάρι και σε ποιό;\n-Στα παζάρια πηγαίνω ανελλιπώς από τότε που είχε γίνει το πρώτο στο παλιό Εργοστάσιο στην Βουλιαγμένης ενώ βέβαια είχα επισκεφτεί κι αντίστοιχα στο εξωτερικό. Μετά τα παζάρια μεταφέρθηκαν στο Ρόδον club. Έχω πάρει εκατοντάδες δίσκους, ένα πρόσφατο που θυμάμαι είναι το Relics των Pink Floyd σε Γιαπωνέζικη έκδοση με ειδικά ένθετα που έχουν βγει μόνο σ' αυτή τη χώρα.\nΠοιο/ους δίσκο αγόρασες σε ευτελή τιμή και σήμερα κοστίζει μια περιούσια?\n-Κάποτε σ' ένα υπαίθριο πάγκο κοντά στην Ομόνοια, είχα βρει την πρώτη Ελληνική έκδοση σε 45 στρ., στην Phillips, του Space Oddity του David Bowie για 100 δραχμές. Σήμερα απ΄οτι είδα πρόσφατα στο e-Bay κοστίζει γύρω στα 4.000 ευρώ.\nΠοιο δίσκο ΔΕΝ αγόρασες και μετά το μετάνιωσες;\n-Όταν ακόμα πήγαινα σχολείο, θυμάμαι έβλεπα σε μαγαζιά το “Σε 'Αλλους Κόσμους” του Ηρακλή αλλά δεν το είχα πάρει, με αποτέλεσμα να το αγοράσω πολλά χρόνια αργότερα με αρκετά μεγάλο κόστος.\nΈχεις συναντήσεις Έλληνες καλλιτέχνες που εσύ να έχεις το δίσκο τους κι αυτοί οχι;\n-Ο Δημήτρης ο Πουλικάκος κάποτε μου είχε ζητήσει να του φωτοτυπήσω το ένθετο από το άλμπουμ “Εκδρομές-Μεταφορές...” Για δίσκο δεν μου έχει τύχει, ενώ μου είχε συμβεί αυτό με ξένο καλλιτέχνη, τους Sad Lovers and Giants που τους είχα δώσει τα άλμπουμ και τα singles τους να μου υπογράψουν κι όπως μου είπαν δεν είχαν τα singles.\nΟ Κώστας “Elton” Κοντογιάννης για να ακούσει τη δισκοθήκη του χρησιμοποιεί ενισχυτή Harman Kardon, πικαπ ΜΚΙΙ της Technics, cd player Samsung, κασετόφωνο της Teac και ηχεία της Cambridge Audio.


Μπάμπης Δερμιτζάκης: August 2017\nΑπό σήμερα στον Ζέφυρο, σε επανέκδοση.\nO Φούλβιο (Μαρτσέλο Μαστρογιάνι), αριστοκράτης αλλά οπαδός του Ναπολέοντα και μέλος μιας μυστικής επαναστατικής αδελφότητας, μετά την Παλινόρθωση ρίχνεται στη φυλακή. Όμως ελευθερώνεται από τις αρχές, οι οποίες πιστεύουν ότι μέσω αυτού θα παγιδεύσουν τους συντρόφους του. Ο επαναστάτης ανήκει πια στο παρελθόν, προσπαθεί να απεγκλωβιστεί από τους παλιούς συντρόφους του, αλλά δεν τα καταφέρνει. Ο ηθικός του ξεπεσμός φαίνεται όταν αφήνει να πνιγεί ο πιο στενός του φίλος (στην πραγματικότητα είχε την πρόθεση να τον σκοτώσει) για να του φάει την γκόμενα. Αργότερα θα προδώσει και τους συντρόφους του. Αλλά η θεία δίκη καραδοκεί.\nΘα το γράψω άλλη μια φορά, δεν μου αρέσουν οι ιστορίες όπου ο κεντρικός ήρωας είναι ένα αρνητικό πρόσωπο, που μου προκαλεί αποτροπιασμό. Και τέτοιος είναι ο Φούλβιο. Ακόμη, με αφήνει αμήχανο η προτιθέμενη σκηνοθετική πρόσληψη (αλλιώς: «τι θέλει να πει ο ποιητής»), την οποία δεν κατάλαβα, ή αν είναι αυτό που υποπτεύομαι με βρίσκει αντίθετο. Με συγκινούν οι μειοψηφίες που επιμένουν στο επαναστατικό τους όραμα, ακόμη κι αν είναι τάγματα ξυπόλυτα και έχουν πέσει μέσα σε σκοτάδια απόλυτα.\nΗ εξαιρετική σκηνοθεσία, με το κατά τόπους μπουρλέσκ όπως και ένα κάποιο στυλιζάρισμα, και που μου θύμισε αρκετά τον συγχωρεμένο τον Αγγελόπουλο, δεν ήσαν αρκετά για να μου αρέσει η ταινία. Ούτε και το εξαιρετικό μουσικό μοτίβο του Ένιο Μορικόνε. Αλλά, να το επαναλάβω ακόμη μια φορά; Περί ορέξεως κολοκυθόπιτα, και αυτή η ταινία των Ταβιάνι θεωρείται αριστούργημα. Εσάς μπορεί να σας άρεσε, όσοι την έχετε ήδη δει, και να σας αρέσει, όσοι θα την δείτε.\nΑναρτήθηκε από Μπάμπης Δερμιτζάκης στις Thursday, August 31, 2017\nAmma Assante, A united Kingdom (Ένα ενωμένο βασίλειο, 2017)\nΕξαιρετική ταινία, με μια τριπλή θεματική: Τα σύνορα της αγάπης, ρατσισμός και αποικιοκρατική πολιτική, πάνω σε μια πραγματική ιστορία.\nΟ Σερέτσε Χάμα σπουδάζει νομικά στο Λονδίνο. Γνωρίζεται με την Ρουθ Ουίλλιαμς, την οποία ερωτεύεται. Τον ερωτεύεται και αυτή. Θα παντρευτούν.\nΤο πρώτο κώλυμα: είναι μαύρος και αυτή λευκή. Το δεύτερο κώλυμα: είναι ο διάδοχος του θρόνου της Μποτσουάνα, προτεκτοράτο της Αγγλίας, και τον αντικαθιστά ως αντιβασιλέας ο θείος του. Τόσο οι γονείς της Ρουθ όσο και ο θείος είναι αντίθετοι σ’ αυτό το γάμο. Αρχικά και ο λαός της Μποτσουάνας.\nΚαι δεν είναι μόνο αυτό, έχουμε και τα πολιτικά παιχνίδια. Η αγγλική κυβέρνηση είναι αντίθετη σε αυτό τον γάμο για να μην τα χαλάσει με τη γειτονική Νότια Αφρική, που μόλις έχει εφαρμόσει το apartheid. Φοβάται μήπως αποχωρήσει από την Κοινοπολιτεία. Εξορίζει τον Χάμα για πέντε χρόνια. Ο Τσώρτσιλ, ως αντιπολίτευση, υπόσχεται ότι αν κερδίσει τις εκλογές θα άρει την ποινή της εξορίας. Μόλις γίνεται κυβέρνηση την κάνει εφ’ όρου ζωής (Μη νομίζεται ότι μόνο οι δικοί μας πολιτικοί κοροϊδεύουν προεκλογικά, παντού και πάντα έτσι γίνεται. Ας μην ξεχνάμε και το λαϊκό κόμμα που κέρδισε τις εκλογές το 1920 με την υπόσχεση ότι θα αποστρατεύσει τα παιδιά, και αντί γι’ αυτό τα έβαλε στο δρόμο για την κόκκινη μηλιά).\nΟι ίντριγκες θα αποκαλυφθούν, ανιψιός και θείος θα τα βρουν, τα διαμάντια που ανακαλύφθηκαν θα παίξουν κι αυτά το ρόλο τους, και ο φωτισμένος βασιλιάς θα κηρύξει τη δημοκρατία και θα γίνει ο πρώτος εκλεγμένος πρόεδρος. Ο τέταρτος θα είναι ο γιος του. Η Μποτσουάνα θα αποκτήσει την ανεξαρτησία της το 1966. Αυτά τα τελευταία τα μαθαίνουμε από τα γράμματα τέλους.\nΥπέροχη ταινία, θα ήταν κρίμα να μην την δείτε.\nGuillaume Canet, Rock’n roll (Μεγάλωσε αν τολμάς, 2017)\nΤο θέμα της ταινίας είναι η κρίση της μέσης ηλικίας.\nO Γκιγιώμ Κανέ (εκτός από σκηνοθέτης είναι και ο πρωταγωνιστής της ταινίας) είναι 42 χρονών. Ηθοποιός, όπως και σύντροφός του η Μαριόν Κοτιγιάρ, θα περάσει ένα σοκ όταν η νεαρή συμπρωταγωνίστριά του που στην ταινία είναι κόρη του θα του πει ότι δεν αποτελεί πια αντικείμενο ερωτικής έλξης για τις κοπέλες της γενιάς της. Δεν είναι πια ροκ.\nΤο ροκ δηλαδή είναι ένα σήμα κατατεθέν της νεότητας.\nΘα προσπαθήσει να γίνει ροκ. Θα δούμε και τον σταρ του γαλλικού ροκ, τον Τζόνυ Χαλλιντέι, να παίζει στην ταινία τον εαυτό του. Βέβαια ο Κανέ θα τα κάνει θάλασσα.\nΚαι επιχειρεί καινούρια πράγματα: μπότοξ και body-building. Θα αλλάξει φάτσα, θα αλλάξει σώμα, και βέβαια τον καινούριο Κανέ θα υποδυθεί άλλος ηθοποιός.\nΕδώ φαίνεται να έχει επιτυχία. Αποτελεί πια αντικείμενου του πόθου για την Μαριόν, επίσης ηθοποιου, που τελευταία δεν είχε και μεγάλη διάθεση για σεξουαλικές επαφές. Και αυτή θα περάσει παρόμοιο σοκ, χωρίς όμως τις ίδιες αντιδράσεις, όταν την πληροφορούν ότι είναι πολύ μεγάλη για το ρόλο της ταινίας και θα τον δώσουν στη Λεά Σεϊντού.\nΚωμωδία χωρίς πολύ γέλιο στην αρχή, εξελίσσεται σε δράμα όταν ο Κανέ γελοιοποιείται, για να γίνει πάλι κωμωδία με το χάπι εντ στο τέλος του έργου.\nΔεν ξέρω αν άλλη κωμωδία πραγματεύτηκε το θέμα της κρίσης της μέσης ηλικίας με επιτυχία, γιατί πιστεύω ότι το θέμα αυτό μόνο σαν δράμα μπορεί να το πραγματευθεί ένας σκηνοθέτης.\nΣυμβουλή: εσείς οι σαραντάρηδες που θα πάτε να δείτε την ταινία, μην τρέξετε μετά στα μπότοξ και στα γυμναστήρια, εκτός πια και αν δεν ελκύεται σεξουαλικά τη γυναίκα-σύντροφό σας. Ο Κανέ (δεν συγκράτησα το όνομα που είχε στην ταινία) τα κατάφερε, γιατί να μην τα καταφέρεται κι εσείς.\nΓια σας τις γυναίκες, λυπάμαι, ποιος νοιάζεται για σας, ο σκηνοθέτης δεν έκανε καμιά υπόδειξη.\nPierre Coffin and Kyle Balda (Despicable me 3 (2017)\nΧαριτωμένη κωμωδία κινούμενων σχεδίων. Ένας ηθοποιός στο Χόλιγουντ παίζει σε ένα σήριαλ το ρόλο του κλέφτη, και όταν τον απολύουν βρίσκει εξαιρετικά ελκυστική την ιδέα να γίνει πραγματικός κλέφτης. Έτσι θα κλέψει το πιο μεγάλο διαμάντι του κόσμου. Όμως δεν θα μείνει για πολύ στα χέρια του, τα δυο δίδυμα αδέλφια, ο Ντρου και ο Γκρού, που θα μάθουν ο ένας για την ύπαρξη του άλλου χρόνια μετά, θα του το πάρουν και θα το επιστρέψουν στον ιδιοκτήτη του. Η γυναίκα του ενός (ο άλλος είναι εργένης) με τα τρία κοριτσάκια τους δίνουν μια χαρούμενη νότα στην όλη ιστορία, όπως και το κατσικάκι που δεν είναι μονόκερος, απλά έχασε το ένα του κέρατο.\nΔεν μου αρέσει το είδος, όμως πρέπει να ομολογήσω ότι την είδα πολύ ευχάριστα.\nΈνας από τους ήρωες της νιότης μου, ο Ζαν Πωλ Μπελμοντό, είναι ο «περιθωριακός» επιθεωρητής που διώκει αμείλικτα τους εγκληματίες. Βέβαια το «αφεντικό» του δεν είναι ενθουσιασμένος με τις ανορθόδοξες μεθόδους του (συνηθισμένο το μοτίβο του αστυνομικού που παρεκκλίνει από την αστυνομική ορθοδοξία), ιδιαίτερα όταν ρίχνει στη θάλασσα διακόσα κιλά ηρωίνη, έτσι τον μεταθέτει σε άλλη πόλη. Όμως πάλι θα μπλεχτεί με τον Μενατσί, τον έμπορο ναρκωτικών που αντιμετώπισε στη Μασσαλία.\nΤο σασπένς για την τελική αναμέτρηση με τον Μενατσί είναι αρκετά αδύνατο. Δεν μας απασχολεί εξάλλου, αφού βλέπουμε τον Μπελμοντό να μπλέκεται σε διάφορα επεισόδια, σε κάποια με αρκετό χιούμορ. Δυο φορές τον βλέπουμε να καταδιώκει, πεζός. Αναρωτήθηκα, δεν θα υπάρξει και καταδίωξη με αυτοκίνητα; Τελικά την είδαμε και αυτήν. Περισσότερο όμως τον βλέπουμε να σπάζει στο ξύλο τους παράνομους.\nΔεν φανταζόμουν ότι ο Μπελμοντό ήταν πενηντάρης, καθώς διάβασα ότι δεν χρησιμοποίησε κασκαντέρ στην πτώση του από το ελικόπτερο πάνω στο ταχύπλοο που μετέφερε τα ναρκωτικά. Πριν ξεκινήσω να γράφω αυτό το σημείωμα έψαξα στη βικιπαίδεια και είδα ότι γεννήθηκε το 1933. Άξιος, να τα εκατοστίσει.\nΜόνο για τον Μπελμοντό αξίζει να (ξανα)δείτε την ταινία.\nΚάποια στιγμή λέω να τον ξαναδώ στο «Με κομμένη την ανάσα» του Γκοντάρ.\nΑναρτήθηκε από Μπάμπης Δερμιτζάκης στις Wednesday, August 30, 2017\nSamuel Edwards (1914-1988), Η γυμνή μάγια (μετ. Όθ. Αργυρόπουλος), Ενωμένοι Εκδότες, Αθήναι χχ, σελ. 264\nΕίναι από τα βιβλία που είχα μαζέψει στα μαθητικά μου χρόνια. Δεν θυμόμουνα να το είχα αγοράσει και το επιβεβαίωσα: είναι το ξαδέλφου μου του Γιώργη του Τζανετάκη, που μου το δάνεισε να το διαβάσω. Ξέχασε να μου το ζητήσει. Εγώ, βλέποντας κάποιες υπογραμμίσεις («Μονάχα εκείνοι που είναι σε θέση ν’ αυτοπειθαρχούν είναι οι πραγματικά ελεύθεροι άνθρωποι»), υποθέτω ότι διάβασα κάποιες σελίδες στην αρχή και μετά το παράτησα. Ίσως να μην το βρήκα ενδιαφέρον. Έχουν περάσει τόσα χρόνια, πού να θυμάμαι. Κατεβαίνοντας στην Κρήτη φέτος το καλοκαίρι είπα να το διαβάσω και αυτό, καθώς έχω αρχίσει σιγά σιγά να διαβάζω βιβλία που αγόρασα αλλά δεν διάβασα εκείνη την εποχή, όπως π.χ. τους «Αντάρτες» του Μπαλζάκ, που ανακάλυψα ότι οι εκδότες του ακολούθησαν την τακτική που ακολουθούν σήμερα οι εταιρείες διανομής ταινιών, δηλαδή του άλλαξαν τον τίτλο. Ο αρχικός του ήταν «Οι Σουάνοι», το πρώτο μυθιστόρημα του Μπαλζάκ. Και δεν ήταν «αντάρτες», λέξη που για μένα έχει πάντα θετικές συνδηλώσεις, αλλά οι αντεπαναστάτες στη γαλλική επανάσταση.\nΒλέποντας το όνομα του Γκόγια (ήξερα βέβαια για τον μεγάλο ισπανό ζωγράφο) σκέφτηκα ότι ήταν μια βιογραφία του. Διαβάζοντάς το όμως είδα ότι το έργο απλά επικεντρώνεται στη σχέση του με την Μαρία Καγετάνα, δούκισσα της Άλμπα. Ξεκινάει βέβαια από τα παιδικά του χρόνια, όμως σταματάει λίγο μετά το θάνατό της.\nΤελικά είναι ένα ερωτικό μυθιστόρημα, βασισμένο, όπως γράφουν οι ταινίες, «σε πραγματικά γεγονότα». Συναρπαστικό, συγκινητικό, πολύ μου άρεσε. Και οι δυο ήρωες προσωπογραφούνται αρκετά πιστά, με τον παρορμητικό και πεισματάρικο χαρακτήρα τους.\nΝα το γράψω ακόμη μια φορά: πιο πολλή ιστορία έχω μάθει από μυθιστορήματα και (αυτο)βιογραφίες παρά από επίσημα εγχειρίδια. Έμαθα για παράδειγμα πώς κατέκτησε ο Ναπολέων την Ισπανία: χωρίς να πέσει τουφεκιά, γιατί ο πρωθυπουργός και ο ουσιαστικός κυβερνήτης της χώρας, παρακινούμενος από θαυμασμό για τον πρωθύπατο αλλά και βλέποντας το μάταιο μιας αντίστασης στον πανίσχυρο γαλλικό στρατό, έστειλε τα στρατεύματά του στα σύνορα της Πορτογαλίας, με αποτέλεσμα ο γαλλικός στρατός να προελάσει χωρίς να πέσει τουφεκιά. Όμως ο πρωθυπουργός λογάριαζε χωρίς τον ξενοδόχο, δηλαδή τον ισπανικό λαό που αντιστάθηκε στον κατακτητή. Ο πίνακας του Γκόγια με την εκτέλεση ισπανών πατριωτών είναι ίσως ο πιο γνωστός στο είδος του μετά την Γκουέρνικα, «παντοτινό όνειδος για τη Γαλλία».\nΌταν διαβάζω ένα μυθιστόρημα βλέπω και τις ταινίες που έχουν γυριστεί με βάση αυτό, είτε σαν περίπου πιστές μεταφορές είτε απλά εμπνευσμένες απ’ αυτό. Έτσι είδαμε και τη «Γυμνή μάγια» (1958) σε σκηνοθεσία Henry Koster, με την Άβα Γκάρντνερ. Περιέργως όμως, διαβάζοντας εκ των υστέρων τη βικιπαίδεια και το IMDb, δεν είδα να υπάρχει το όνομα του Έντουαρντς στους writers, αν και η φωτογραφία της Άβα Γκάρντνερ φιγουράρει στο εξώφυλλο του βιβλίου, ενώ υπάρχουν και δυο ένθετες φωτογραφίες της. Είναι μια όσο πιο πιστή μεταφορά θα μπορούσε να γίνει, με αναπόφευκτη βέβαια την παράλειψη επεισοδίων που δεν μπορούν να χωρέσουν στην περίπου δίωρη διάρκεια της ταινίας, κάτι που γίνεται πάντα στη μεταφορά μυθιστορημάτων στην μεγάλη οθόνη. Συγκινητικό, οπερατικό το τέλος με το θάνατο της Καγετάνα, που μου θύμισε τον θάνατο της Βιολέτας στην «Τραβιάτα», ίσως η καλύτερη στιγμή της ταινίας. Και βέβαια η Άβα Γκάρντνερ είναι πιο όμορφη από την πραγματική Καγετάνα, τουλάχιστον όπως τη βλέπουμε στο πορτραίτο που φιλοτέχνησε ο Γκόγια.\nΕίδαμε και δυο άλλες ταινίες με θέμα τον Γκόγια.\nΗ πρώτη είναι του Κάρλος Σάουρα και έχει τον τίτλο «Γκόγια» (1999), επίσης γνωστή και σαν «Ο Γκόγια στο Μπορντώ». Είναι μια αναδρομή σε διάφορες περιόδους και επεισόδια της ζωής του που ο Γκόγια αφηγείται στην κόρη του Ροζάριο όταν βρίσκεται, γερασμένος πια, στο Μπορντώ. Η ιστορία με τη Μαρία Καγετάνα παρουσιάζεται σε αποσπάσματα, εν είδει ιντερμέτζου, ανάμεσα στα υπόλοιπα επεισόδια. Πολυβραβευμένη ταινία, κατά τόπους πολύ ποιητική, είναι από τις καλύτερες του Σάουρα.\nΗ άλλη ταινία είναι του Μίλος Φόρμαν και έχει τίτλο «Τα φαντάσματα του Γκόγια». Η πλοκή είναι εντελώς επινοημένη, με πραγματικό βέβαια το πρόσωπο του Γκόγια. Η Ινές, αγαπημένη του Γκόγια, κατηγορείται ως αιρετική από την ιερά εξέταση και συλλαμβάνεται. Ο Λορέντσο, ένας ιεροεξεταστής, θα τη βιάσει στη φυλακή, όπου θα μείνει χρόνια. Θα γεννήσει μάλιστα και ένα κοριτσάκι το οποίο όμως θα της το πάρουν πριν προλάβει να το θηλάσει και θα το παραδώσουν σε ένα ορφανοτροφείο. Θα αποφυλακισθεί με την κατάληψη της Ισπανίας από τις στρατιές του Ναπολέοντα και τη διάλυση της Ιεράς Εξέτασης.\nΕξαιρετικές οι ερμηνείες της Ναταλί Πόρτμαν και του Χαβιέρ Μπαρδέμ στο ρόλο του Λορέντσο. Πολύ καλός και ο Stellan Skasgård στο ρόλο του Γκόγια.\nΕπίσης γυρίστηκε και ένα video adult, σε σκηνοθεσία Joe d’ Amato με τίτλο «Goya, la maja desnuda» (1997). Όχι, το βίντεο αυτό δεν το είδα.\nΤέλος είδα και ένα ντοκιμαντέρ του Robert Hughes «Goya (Crazy like a genius)». O Ρόμπερτ Χιουζ πέρασε κάποιους μήνες σε κώμα, κατά τη διάρκεια των οποίων έβλεπε οράματα σαν τα «φαντάσματα» του Γκόγια. Αυτό τον έκανε να ενδιαφερθεί για τη ζωή και το έργο του. Είδα πολλούς πίνακές του στο ντοκιμαντέρ αυτό, και ένας από τους πιο γνωστούς, που έχει τίτλο «3 Μαΐου 1808», που απεικονίζει εκτελέσεις των εξεγερμένων Μαδριλένων ενάντια στα στρατεύματα του Ναπολέοντα, σχολιάσθηκε δεόντως. Όμως ακούσαμε και βιογραφικά στοιχεία που δεν μας άρεσαν, όπως π.χ. ότι η σχέση του Γκόγια με τη δούκισσα της Άλβας ήταν εντελώς πλατωνική, και η «Γυμνή μάχα» (La maja desnuda, το j στα ισπανικά προφέρεται χ) δεν ήταν η δούκισσα αλλά κάποια ερωμένη του πρωθυπουργού. Αποκλείεται, υποθέτει, να είναι η σαραντάρα τότε δούκισσα που πέθαινε από πυρετό των οστών και φυματίωση, όχι δηλητηριασμένη, όπως είναι η εκδοχή του Έντουαρντς.\nΑκούσαμε και μια ατάκα που μας άρεσε: «Η τέχνη είναι ένα ψέμα στην υπηρεσία της αλήθειας». Εννοείται της αλήθειας του καλλιτέχνη, όπως εκείνος την εννοεί.\nΚαι από ένα διάλογο ανάμεσα στον Χιουζ και τον ζωγράφο Leon Golub αντιγράφουμε:\nΧιουζ: Είναι τρελός (crazy) σαν καλλιτέχνης και όχι τρελός σαν madman.\nGolub: Είναι τρελός σαν μεγαλοφυΐα.\nΕσείς οι μεγαλοφυΐες, το ξέρετε ότι μπορεί να είσθε τρελοί;\nΕσείς οι τρελοί, το ξέρετε ότι μπορεί να είστε μεγαλοφυΐες;\nΚαι οι ιαμβικοί δεκαπεντασύλλαβοι:\nΜήπως ιδούν το έργο του και το αναγνωρίσουν (σελ. 62)\nΤου ήσαν απαραίτητα για τη συντήρησή του (σελ. 64)\nΜε ύφος που φανέρωνε πόσο λογικευόταν (σελ. 70)\nΓύρισε και την κοίταξε με φοβισμένο βλέμμα (σελ. 125)\nΑναρτήθηκε από Μπάμπης Δερμιτζάκης στις Sunday, August 27, 2017\nOrson Welles, Touch of evil (Το άγγιγμα του κακού, 1958)\nΑπό σήμερα σε επανέκδοση στο Θησείο.\nΤον Όρσον Ουέλς τον ξαναείδαμε πρόσφατα, στον «Πολίτη Κέην», ταινία του 1941, η πρώτη του Ουέλς και η πιο διάσημη. Δεκαεπτά χρόνια την χωρίζουν από το «Άγγιγμα του κακού». Μέσα σ’ αυτά τα δεκαεπτά χρόνια ο Ουέλς πήρε αρκετά κιλά. Πάντως του πήγαιναν στο ρόλο του.\nΈνα αμάξι με το ζευγάρι που επιβαίνει σ’ αυτό ανατινάσσεται από βόμβα που έχει τοποθετηθεί στο πορτμπαγκάζ. Πρέπει να βρεθεί ο ένοχος. Μήπως είναι ο γαμπρός του, που έχει στο νου του να τον κληρονομήσει, πριν αποκληρώσει την κόρη του για το γάμο της τον οποίο δεν ενέκρινε;\nΟ Ουέλς, στο ρόλο του αστυνομικού, έχει διαίσθηση. Το πόδι του που τραυματίστηκε παλιά από σφαίρα και τον αναγκάζει να κυκλοφορεί με μπαστούνι, του προσφέρει αυτή τη διαίσθηση. Και η διαίσθηση του λέει ότι ο ένοχος είναι ο γαμπρός. Όμως τα στοιχεία που διαθέτουν δεν είναι επαρκή για να τον ενοχοποιήσουν. Τι κάνει λοιπόν; Φτιάχνει άλλα. Δυο κιλά νιτρογλυκερίνης που βρίσκονται στο σπίτι του γαμπρού είναι αρκετά για να τον ενοχοποιήσουν. Αυτό που μένει είναι η ομολογία του.\nΟ μεξικάνος αστυνόμος όμως (η υπόθεση διαδραματίζεται στα σύνορα με το Μεξικό), ο Τσάρλτον Ήστον, ανακαλύπτει το τέχνασμα και έχει τις αντιρρήσεις του, αρκετά έντονες φυσικά. Ο Ουέλς, για να τον ξεφορτωθεί, σκαρώνει μια άλλη ιστορία. Με τη βοήθεια του αδελφού ενός εγκληματία που πρόκειται να δικαστεί σύντομα, στη δίκη του οποίου θα καταθέσει ο Τσάρλτον Ήστον, θα παγιδεύσουν τη γυναίκα του την Τζάνετ Λι που μένει σε ένα μοτέλ, θα την ποτίσουν ναρκωτικά και θα δώσουν την εικόνα ότι συμμετείχε σε ένα πάρτι οργίων. Θα τη συλλάβει το τμήμα ηθών. Όμως όταν ο Ουέλς θα σκοτώσει τον συνεργάτη του σ’ αυτή την πλεκτάνη, ο συνάδελφός του που τον στηρίζει, θα μεταστραφεί. Αυτός θα ανακαλύψει το μπαστούνι του Ουέλς στο δωμάτιο που έγινε το έγκλημα, το οποίο το φόρτωσαν στη Τζάνετ Λι. Και αυτό αποτελεί την αρχή του τέλους για τον Ουέλς.\nΠριν εκφράσω κάποιες αντιρρήσεις και κάποιες σκέψεις σε σχέση με αυτό το έργο, θα παραθέσω ένα κείμενο του Όρσον Ουέλς που μας στάλθηκε στο ενημερωτικό σημείωμα.\n«Ενδιαφέρομαι περισσότερο για την κατάχρηση της αστυνομικής και κρατικής εξουσίας κι όχι του χρήματος. Σήμερα το κράτος είναι πολύ πιο δυνατό απ’ το χρήμα. Ψάχνω λοιπόν μια δυνατότητα να το εκφράσω. Είναι καλύτερα να κυκλοφορεί ελεύθερος ένας δολοφόνος, παρά να δίνουμε στην αστυνομία την ευκαιρία να καταχραστεί την εξουσία της. Αν είχαμε την εκλογή ανάμεσα στην κατάχρηση της αστυνομικής εξουσίας απ’ τη μια και το ατιμώρητο έγκλημα απ’ την άλλη, θα ’πρεπε να διαλέξουμε το δεύτερο. Αυτή είναι η άποψή μου».\nΜέχρι το τέλος πίστευα ότι το κύριο μοτίβο του έργου είναι αυτό της κατασκευής ενόχων, για το οποίο έγραψα και πρόσφατα. Με έκπληξη μαθαίνουμε στο τέλος ότι άδικα ο Ουέλς σκάρωσε αυτή την πλεκτάνη για να ενοχοποιήσει το γαμπρό. Τελικά ομολόγησε, αυτός ήταν πράγματι ο ένοχος.\nΛίγο πιο πριν μάθαμε ότι ο Ουέλς σκάρωνε τέτοιες πλεκτάνες για τους ύποπτους, με αποτέλεσμα να σταλούν πολλοί στην ηλεκτρική καρέκλα. Αυτό επίσης εξουδετερώνει κάθε σκέψη για το μοτίβο που είπαμε. Ο Ουέλς είναι αρκετά διαταραγμένος από τότε που έπνιξαν τη γυναίκα μου με ένα σκοινί (με τον ίδιο τρόπο σκότωσε τον συνεργάτη του στην πλεκτάνη).\nΕξουδετερώνεται λοιπόν ένα μοτίβο που δεν αφήνει κανένα ασυγκίνητο για χάρη μιας αφηγηματικής τεχνικής, της ανατροπής. Αλλά αναλογικά η σκέψη που κάνει κανείς είναι η εξής: Μήπως όλοι αυτοί τους οποίους έστειλε στην ηλεκτρική καρέκλα ήταν πράγματι ένοχοι όπως ο γαμπρός; Έτσι όμως το μοτίβο της κατασκευής ενόχων από την αστυνομία τινάζεται ολοκληρωτικά στον αέρα, αφού το λογικό συμπέρασμα είναι ότι η αστυνομία φτιάχνει ενοχοποιητικά στοιχεία για ύποπτους που είναι πραγματικά ένοχοι, μια και δεν διαθέτει αρκετά για την καταδίκη τους. Ναι, η ταινία απέχει αρκετά από τον «Πολίτη Κέην».\nΜια άλλη σκέψη που έκανα είναι σε σχέση με τις τεχνικές. Έχω ξαναγράψει ότι οι τεχνικές συχνά περνούν απαρατήρητες από τον απλό θεατή. Στη συγκεκριμένη ταινία υπάρχει το εναρκτήριο τρίλεπτο μονόπλανο, το οποίο πιστεύω ότι δεν θα το είχα αντιληφθεί να δεν είχα διαβάσει το παρακάτω.\n«Η εναρκτήρια σκηνή, το ενιαίο, τρίλεπτο πλάνο-σεκάνς, είναι ίσως το τεχνικά αρτιότερο και αισθητικά απολαυστικότερο της ιστορίας του κινηματογράφου. «Μία σκιά πετάγεται μέσα από το σκοτάδι της νύχτας και πλησιάζει με βιαστικές κινήσεις ένα σταθμευμένο αμάξι. Τοποθετεί κάτι στον χώρο αποσκευών και γρήγορα χάνεται και πάλι στα στενά δρομάκια. Η κάμερα αρχίζει να ανυψώνεται, μέχρι να προσδιορίσει τη θέση του αυτοκινήτου στο χώρο. Ένα ζευγάρι εισέρχεται στο πλάνο και μπαίνει στο αμάξι. Την ίδια στιγμή, η κάμερα, πάντα από ψηλά και πάντα με το βλέμμα στραμμένο στο όχημα, οπισθοχωρεί καθώς αυτό ξεκινά την πορεία του. Τα στενά δρομάκια, οι πινακίδες από νέον, οι στέγες των φτηνών ξενοδοχείων, οι βρώμικοι τοίχοι, η βρεγμένη άσφαλτος, οι ύποπτοι περαστικοί, μοιάζουν σαν στοιχειά σε αυτή την ανήλια, σκονισμένη πόλη. Η κάμερα πετά τώρα πιο κοντά στα πρόσωπα των συνεπιβατών, ενός ώριμου κυρίου και της νεαρής συντροφιάς του, και σχεδόν αμέσως τους εγκαταλείπει για να στρέψει την προσοχή της σε ένα από τα πολλά ζευγάρια που περνούν. Το αυτοκίνητο έχει πια απομακρυνθεί, και το μόνο που απομένει στο πλάνο, είναι η φωνή της συνοδηγού, που παραπονιέται ότι ακούει έναν επίμονο, ενοχλητικό θόρυβο ρολογιού. Καθώς ο φακός παρατηρεί με περιέργεια τα πρόσωπα του νέου ζευγαριού, ο εκκωφαντικός ήχος της έκρηξης καλύπτει τα πάντα.» Πρόκειται για ένα αριστουργηματικό μονοπλάνο, που διδάσκεται μέχρι και σήμερα σε όλα τα πανεπιστήμια και τις σχολές κινηματογράφου, ως σκηνή ιστορικής σημασίας και καινοφανούς τεχνικής. Ο τρόπος μετακίνησης της κάμερας που βρίσκεται πάνω σε ένα γερανό και απογειώνεται από το έδαφος, κατεβαίνει, υψώνεται ξανά και συνεχίζει αυτές τις μεταβολές της κίνησης της, ενώ ταυτόχρονα, παραμένει «προσηλωμένη», να παρακολουθεί τους πρωταγωνιστές, υπήρξε θέμα αντιγραφής για πολλούς μετέπειτα σκηνοθέτες».\nΚαι βέβαια πρέπει να πούμε ότι ο Σοκούροφ τον ξεπέρασε με την ταινία-μονόπλανο «Η ρώσικη κιβωτός».\nΗ τεχνική μπορεί να λέει πολλά σε ένα σκηνοθέτη και στους ειδικούς του κινηματογράφου, όχι όμως σε έναν απλό θεατή. Εγώ αναφέρομαι κάποιες φορές στις τεχνικές, αυτές που θα με εντυπωσιάσουν, αλλά θα το ξαναπώ για άλλη μια φορά, για μένα το σενάριο είναι το πιο σημαντικό. Και θα δώσω ένα παράδειγμα. Φανταστείτε το τέλος του «Εμποράκου» του Ασγάρ Φαρχάντι να ήταν το κλασικό, η ανακάλυψη και η τιμωρία του βιαστή από τη δικαιοσύνη, ή από έναν εκδικητικό σύζυγο. Θα ήταν άλλο έργο.\nΑναρτήθηκε από Μπάμπης Δερμιτζάκης στις Thursday, August 24, 2017\nMichael Winterbottom, Trip to Spain (Ταξίδι στην Ισπανία, 2017)\nΈχω δει άλλες τέσσερις ταινίες του Michael Winterbottom, με τελευταία το «9 songs» (σ’ αυτή παραθέτω τους συνδέσμους για τις άλλες τρεις. Φυσικά δεν αποκλείεται να έχω δει και άλλες, πριν αρχίσω να γράφω για ταινίες, και δεν τις θυμάμαι).\nΒλέπουμε και εδώ ένα δίδυμο (μόλις ανάρτησα για ένα άλλο δίδυμο, Bud Spencer και Terence Hill), που μου θύμισε το «Εκείνος και εκείνος» που βλέπαμε πριν χρόνια στην τηλεόραση. Οι δυο φίλοι, ο Steve Coogan και ο Rob Brydon, σε ένα ταξίδι στην Ισπανία επισκέπτονται διάφορα μέρη αλλά κυρίως εστιατόρια, και τρώγοντας λαχταριστά φαγητά συζητάνε για διάφορα ή παρωδούν διάφορα. Έξυπνοι διάλογοι, εξαιρετικές μιμήσεις (Σον Κόνερι, Ντάστιν Χόφμαν, Γούντι Άλλεν, Μάρλον Μπράντο, κ.ά). Ακούσαμε για τον Δον Κιχώτη και μάθαμε για τον Θερβάντες πράγματα που δεν ξέραμε, καθώς και για άλλους συγγραφείς. Βέβαια, πρέπει να πω, κάποια πράγματα δεν τα κατάλαβα, απλούστατα γιατί αγνοώ πρόσωπα και πράγματα γνωστά στο αγγλόφωνο κοινό, και σίγουρα σε αρκετούς δικούς μας.\nΘα ήταν κουραστικό το έργο αν δεν υπήρχε εκείνη η σπιρτάδα των διαλόγων. Στο τέλος όμως μετατρέπεται σε κανονική ταινία μυθοπλασίας, βλέποντας τους δυο φίλους στις σχέσεις τους με τους δικούς τους.\nΧωρίς να πω ότι με ενθουσίασε, η ταινία μου άρεσε αρκετά.\nRobert Mulligan, To kill a mockingbird (Σκιές στη σιωπή, 1962)\nΈνας μαύρος κατηγορείται ότι βίασε ένα κορίτσι. Θα τον υπερασπιστεί ο Γκρέγκορι Πεκ. Η αθωότητά του είναι ολοφάνερη.\nΗ ταινία χωρίζεται σε δυο μέρη. Στο πρώτο, πρωταγωνιστούν τα δυο παιδιά του Γκρέγκορι Πεκ: ο εντεκάχρονος Τζεμ και η εξάχρονη Σκάουτ, η οποία κυριολεκτικά κλέβει την παράσταση. Στην παρέα τους προστίθεται κάποιες φορές και ένα άλλο αγοράκι. Τους παρακολουθούμε στις διάφορες δραστηριότητές τους, τα παιχνίδια τους και τα τσακώματά τους με άλλα παιδιά.\nΣτο δεύτερο μέρος είναι το δικαστικό δράμα, με την αγόρευση του Γκρέγκορι Πεκ, τις καταθέσεις των μαρτύρων, την απολογία του κατηγορουμένου, κ.λπ.\nΤο έργο είναι μια καταγγελία των φυλετικών διακρίσεων.\nΣίγουρα. Στην Ελλάδα δεν έχουμε και τόσους πολλούς μαύρους, όμως το ζήτημα αφορά όλους τους λαθρομετανάστες. Τα στερεότυπα που έχουμε γι’ αυτούς δεν διαφέρουν και πολύ από τα στερεότυπα που έχουν για τους μαύρους στις ΗΠΑ, ιδιαίτερα στις νότιες πολιτείες.\nΥπάρχουν και άλλα στερεότυπα, για τους διανοητικά καθυστερημένους. Αυτό θίγεται ιδιαίτερα στο δεύτερο μέρος.\nΕξαιρετική ταινία. Την είχα βέβαια ξαναδεί, αλλά τις καλές ταινίες αξίζει να τις βλέπουμε και για δεύτερη φορά· τουλάχιστον.\nΈχουμε γράψει για μια ακόμη ταινία του Christopher Nolan, το «Interstellar». Σειρά έχει σήμερα η «Δουνκέρκη».\nΤο ιστορικό γεγονός είναι στους περισσότερους γνωστό. Μετά την σαρωτική εισβολή των ναζί στη Γαλλία, δεν υπήρχε περίπτωση να τους αντισταθούν αποτελεσματικά οι αγγλικές δυνάμεις που βρίσκονταν στο γαλλικό έδαφος και έπρεπε να αποχωρήσουν. Δεν ήταν καθόλου εύκολη επιχείρηση, με τα γερμανικά αεροπλάνα να τους σφυροκοπούν συνεχώς. Όμως τελικά τα κατάφεραν, με συγκριτικά ελάχιστες απώλειες σε σχέση με αυτές που θα μπορούσαν να υποστούν, αφήνοντας κατά μέρος την υπόθεση να παγιδευτούν και να αιχμαλωτισθούν από τους γερμανούς.\nΗ ταινία πραγματεύεται διάφορες πλευρές της αποχώρησης, με δεικτικά επεισόδια: οι βομβαρδισμοί των γερμανών, το βύθισμα των πλοίων, οι νεκροί και οι τραυματίες, ο αγώνας στους αιθέρες με τα καταδιωκτικά της RAF. Το μακελειό που βλέπουμε δεν μπορεί να υποψιάσει ότι η επιχείρηση στέφθηκε τελικά με πολύ μεγάλη επιτυχία.\nΟ Νόλαν έξυπνα τεμαχίζει τα επεισόδια δημιουργώντας το απαραίτητο σασπένς, εκ των ων ουκ άνευ στα έργα του είδους. Χαρακτηριστικό είναι το επεισόδιο με τον αεροπόρο της RAF, του οποίου το αεροπλάνο έχει καταρριφθεί αλλά έχει καθίσει ομαλά πάνω στη θάλασσα και βυθίζεται σιγά σιγά, ενώ ο πιλότος του αγωνίζεται απεγνωσμένα να σπάσει το κουβούκλιο του πιλοτηρίου για να απεγκλωβιστεί πριν βυθιστεί το αεροπλάνο. Σε βοήθειά του σπεύδει ένα πλοίο. Θα προλάβει; Ο Νόλαν, κόβοντας σε κομμάτια το επεισόδιο, μας μεταφέρει σε άλλα πεδία.\nΟι πολεμικές ταινίες μου αρέσουν, και αυτή είναι από τις καλύτερες που έχω δει.\nΑπό σήμερα στο Σινέ Παρί, σε επανέκδοση.\nΠρώτα πρώτα δυο λόγια για τον τίτλο. Αναρωτιόμουνα τι σήμαινε «The shining», που αποδόθηκε στα ελληνικά με τη λέξη «Λάμψη». Στην ταινία υπήρξε η διευκρίνιση. Όμως η λέξη είναι λάθος. Μιλάω σαν συγγραφέας που έχω γράψει ένα βιβλίο για την παραψυχολογία. Ο σωστότερος τίτλος θα ήταν «Clairvoyance», που σημαίνει ικανότητα να βλέπεις εξωαισθητηριακά, γεγονότα τόσο του παρελθόντος όσο και του μέλλοντος. Ο μικρός γιος είχε αυτή την ικανότητα, όπως και ο μαύρος μάγειρας. Στη ταινία βλέπουμε ένα φαινόμενο τηλεπάθειας ανάμεσα στους δυο.\nΗ Τζακ με τη γυναίκα του και τον μικρό γιο τους πρόκειται να καταλύσουν σε ένα ορεινό ξενοδοχείο που μένει κλειστό το χειμώνα εξαιτίας των χιονοπτώσεων. Θα το προσέχουν, ενώ ταυτόχρονα ο Τζακ θα μπορέσει να αφιερωθεί απερίσπαστος στη συγγραφή. Όμως το ξενοδοχείο είναι στοιχειωμένο. Ένας προηγούμενος επιστάτης κατακρεούργησε τη γυναίκα του και τις δυο τους κόρες. Τα φαντάσματά τους δεν θα αργήσουν να εμφανιστούν, αρχικά στο γιο, και στη συνέχεια στον Τζακ και στη γυναίκα του.\nΟ Τζακ, διαταραγμένος ψυχολογικά και με την παρότρυνση του προηγούμενου επιστάτη θα επιχειρήσει να σκοτώσει το γιο του και τη γυναίκα του. Θα τα καταφέρει; Δεν θα κάνω σπόιλερ, πολλοί όμως που έχουν δει την ταινία μια και είναι επανέκδοση θα θυμούνται. Εγώ δεν θυμόμουν. Μόνο στο τέλος θυμήθηκα.\nΤο έχω ξαναγράψει, θα το γράψω και σήμερα αναλυτικά.\nΔεν μου αρέσουν τα horror. «Η λάμψη», διαβάζω στον ελληνικό σύνδεσμο που παραθέτω, θεωρείται η δεύτερη καλύτερη ταινία τρόμου μετά το «Ψυχώ» του Χίτσκοκ. Θα επαναλάβω άλλη μια φορά, ποτέ δεν θα πω για μια ταινία ότι είναι κακή επειδή το είδος της δεν μου αρέσει. Ήταν συναρπαστική, αλλά για μένα ψυχοπλακωτική. Δεν θέλω να ψυχοπλακώνομαι, γι’ αυτό προτιμώ τις κωμωδίες. Αυτό όμως που μου ήλθε στο μυαλό σκεφτόμενος την ταινία είναι μια διαφορά ανάμεσα στον κινηματογράφο και τη λογοτεχνία, την οποία προτιμώ (το διδακτορικό μου έχει τίτλο «Αφηγηματικές τεχνικές»). Στη λογοτεχνία, ποτέ δεν θα βάλεις στο ίδιο τσουβάλι τον Ντοστογιέφσκι και τον Σταντάλ με τον Στίβεν Κινγκ (από δικό του βιβλίο είναι το σενάριο) και τον Χ.Φ. Λάβκραφτ, για να μην αναφέρω άλλα ονόματα. Στον κινηματογράφο όμως μπαίνει στο ίδιο τσουβάλι ο Χίτσκοκ με τον Μπέργκμαν.\nΥπάρχουν σκηνοθέτες που περιφέρονται στα είδη, κάτι που δεν συμβαίνει με τους συγγραφείς, από όσο ξέρω τουλάχιστον. Ο Gus van Sant θα γυρίσει drama, αλλά θα κάνει remake το «Ψυχώ». Και βέβαια ο Κιούμπρικ.\nΑν σας αρέσουν τα έργα τρόμου, σίγουρα πρέπει να το δείτε. Αλλά και όλοι εσείς που τα αντέχετε. Ο Τζακ Νίκολσον είναι εκπληκτικός στο ρόλο του ψυχικά διαταραγμένου (έχει ταλέντο σ’ αυτό το ρόλο, ας θυμηθούμε τη «Φωλιά του κούκου» και το «Καλύτερα δεν γίνεται»). Το ίδιο και η Shelley Duvall στο ρόλο της τρομοκρατημένης γυναίκας.\nΞέχασα να το γράψω: ήταν ευχάριστη έκπληξη για μένα να ακούσω στην αρχή της ταινίας, σαν μουσική υπόκρουση, την «Πορεία προς το μαρτύριο» από τη «Φανταστική συμφωνία» του Μπερλιόζ.\nΑναρτήθηκε από Μπάμπης Δερμιτζάκης στις Monday, August 21, 2017


Άπνοια στον ύπνο – Dr. Charis Armeftis – the Lung Centre\nΆπνοια ονομάζεται η διακοπή της αναπνοής κατά τη διάρκεια του ύπνου για τουλάχιστον 10 δευτερόλεπτα.\nΌταν οι άπνοιες στον ύπνο συνοδεύονται με συμπτώματα κατά τη διάρκεια της ημέρας ή της νύχτας, τότε μιλάμε για Σύνδρομο Άπνοιας Ύπνου (ΣΑΥ). Τα συνηθέστερα συμπτώματα του ΣΑΥ αναφέρονται παρακάτω.\nΤύποι άπνοιας στον ύπνο\nΗ άπνοια στον ύπνο διακρίνεται σε δύο τύπους: αποφρακτική και κεντρική.\n• Αποφρακτική άπνοια. Οφείλεται στη στένωση ή απόφραξη του φάρυγγα λόγω της χαλάρωσης των μυών κατά τη διάρκεια του ύπνου. Συνοδεύεται από ροχαλητό και είναι ο πιο συχνός τύπος άπνοιας.\n• Κεντρική άπνοια. Οφείλεται στο ότι ο εγκέφαλος δε δίνει εντολή στους μυς της αναπνοής να λειτουργήσουν. Παρατηρείται συνήθως σε άτομα που πάσχουν από σοβαρή καρδιακή ανεπάρκεια, νευρολογικά νοσήματα κλπ.\nΠου οφείλεται η άπνοια;\nΟ ύπνος είναι μια διαδικασία κατά την οποία ο οργανισμός του ανθρώπου χαλαρώνει και ξεκουράζεται. Οι μύες στη περιοχή του φάρυγγα, όπως και σε ολόκληρο το σώμα, χαλαρώνουν. Αυτό είναι μια φυσιολογική κατάσταση που στους περισσότερους ανθρώπους δε δημιουργεί κανένα πρόβλημα. Όμως σε ένα ποσοστό ανθρώπων (ειδικά σε μεγαλύτερα σε ηλικία άτομα), η χαλάρωση των μυών του φάρυγγα είναι μεγαλύτερη του φυσιολογικού, με αποτέλεσμα να εμποδίζεται η αναπνοή και έτσι να προκαλείται η άπνοια.\nΕπίσης η άπνοια μπορεί να οφείλεται στο ότι ο φάρυγγας είναι πιο στενός από το φυσιολογικό, εξαιτίας διαφόρων ανατομικών παραγόντων όπως:\nα) υπογναθισμός (μικρότερη κάτω γνάθος από την κανονική),\nβ) μεγαλύτερη σε μέγεθος γλώσσα από το φυσιολογικό,\nγ) διογκωμένες αμυγδαλές και ευμεγέθης σταφυλή,\nδ) αυξημένη εναπόθεση λίπους στο φάρυγγα, ειδικά στα παχύσαρκα άτομα\nΣε άλλες περιπτώσεις το πρόβλημα εντοπίζεται στο τμήμα του εγκεφάλου που ελέγχει την αναπνοή κατά τη διάρκεια του ύπνου. Ο εγκέφαλος φαίνεται να “ξεχνά” να στείλει εντολή για αναπνοή.\n• Αίσθημα κούρασης κατά τη διάρκεια της ημέρας\n• Αίσθημα μη ικανοποιητικού ύπνου (έλλειψη αισθήματος ξεκούρασης από τον ύπνο)\n• Ξυπνήματα με αίσθημα έλλειψης αέρα\n• Συχνά ξυπνήματα για ούρηση\n• Πρωινή ξηροστομία\n• Συχνοί πρωινοί πονοκέφαλοι\n• Μειωμένη μνήμη\n• Αλλαγές στην προσωπικότητα (νευρικότητα, άγχος, καταθλιπτική διάθεση)\n• Μειωμένη σεξουαλική διάθεση ή διαταραχές στύσης\nΕίναι σημαντικό να τονισθεί οτι και μόνο η παρουσία καθημερινού ροχαλητού, είναι αρκετή για να πάσχει ένα άτομο από υπνική άπνοια. Η υπνική άπνοια δεν προϋποθέτει την ύπαρξη όλων των παραπάνω συμπτωμάτων ταυτόχρονα. Έτσι, άτομα που παρουσίαζουν καθημερινό και έντονο ροχαλητό, οφείλουν να επισκέπτονται εξειδικευμένο ιατρό σε θέματα διαταραχών ύπνου προς διερεύνηση της πιθανότητας παρουσίας υπνικής άπνοιας.\nΜε το σταμάτημα της αναπνοής, η ποσότητα του οξυγόνου στο αίμα μειώνεται και η καρδιά δουλεύει εντονότερα για να ικανοποιήσει τις ανάγκες του οργανισμού. Αυτό έχει ως αποτέλεσμα την αύξημενη πιθανότητα εμφάνισης των παρακάτω:\n• Αρτηριακής υπέρτασης (αυξημένη πίεση)\n• Καρδιακών αρρυθμιών\n• Αιφνίδιου θανάτου σε άτομα χωρίς εμφανή προβλήματα υγείας\n• Στεφανιαίας νόσου\n• Εμφράγματος μυοκαρδίου\n• Καρδιακής ανεπάρκειας\n• Αγγειακών εγκεφαλικών επεισοδίων\n• Σακχαρώδη διαβήτη κ.α.\nΕπομένως, η έγκαιρη διάγνωση και αντιμετώπιση του συνδρόμου άπνοιας ύπνου προλαμβάνει σοβαρά προβλήματα υγείας.\nΕπίσης, οι ασθενείς με υπνική άπνοια, λόγω κακής ποιότητας ύπνου, συχνά παρουσιάζουν μειωμένη συγκέντρωση, αίσθημα κούρασης καθώς και υπνηλία. Έτσι έχουν αυξημένο κίνδυνο για συμμετοχή σε τροχαία καθώς και άλλου είδους ατυχήματα.\nΕπιπρόσθετα, η διαταραχή των σταδίων του ύπνου στα άτομα με υπνική άπνοια επιδρά αρνητικά στο μεταβολισμό τους, με αποτέλεσμα τη δυσκολία απώλειας βάρους και τη διατήρηση της παχυσαρκίας.\nΠως γίνεται η διάγνωση της άπνοιας στον ύπνο;\nΣε περίπττωση παρουσίας ενός εκ των παραπάνω συμπτωμάτων, το άτομο θα πρέπει να επισκεφθεί εξειδικευμένο ιατρό σε θέματα διαταραχών ύπνου. Με τη λήψη λεπτομερούς ιατρικού ιστορικού, συμπλήρωση ειδικών ερωτηματολογίων και κλινική εξέταση, ο ιατρός θα διαπιστώσει κατά πόσο υπάρχει πιθανότητα παρουσίας υπνικής άπνοιας.\nΣε ένα τέτοιο ενδεχόμενο το άτομο θα πρέπει να προχωρήσει σε σχετική εξέταση, η οποία θα επιβεβαιώσει την ύπαρξη, καθώς και τη σοβαρότητα της υπνικής άπνοιας. Η εξέταση αυτή ονομάζεται μελέτη ύπνου.\nΗ μελέτη ύπνου είναι μία ανώδυνη και μη επεμβατική εξέταση, κατά την οποία τοποθετούνται διάφορα καλώδια και αισθητήρες στο σώμα του ασθενούς για την καταγραφή διαφόρων λειτουργίων του οργανισμού κατά τη διάρκεια του ύπνου.\nΗ μελέτη ύπνου μπορεί να γίνει είτε σε εξειδικευμένο εργαστήριο μελέτης ύπνου, είτε στο σπίτι του ασθενούς (φορητή μελέτη).\nΟι φορητές μελέτες ύπνου δεν παρέχουν το σύνολο των πληροφοριών για τις λειτουργίες του οργανισμού, όπως συμβαίνει με τις μελέτες ύπνου σε εργαστήριο. Η κύρια διαφορά τους είναι η έλλειψη ύπαρξης ηλεκτροεγκεφαλογραφήματος. Έτσι οι φορητές μελέτες συστήνονται μόνο για περιπτώσεις ασθενών που πληρούν συγκεκριμένες προϋποθέσεις. Περισσότερες λεπτομέρειες για τις μελέτες ύπνου μπορείτε να βρείτε εδώ.\nΤο είδος της θεραπείας της υπνικής άπνοιας εξαρτάται από τη βαρύτητα της διαταραχής.\nΣτις ήπιες καταστάσεις είναι δυνατόν να προταθεί απώλεια βάρους, αποφυγή της ύπτιας θέσης κατά τον ύπνο (εφόσον καταγραφεί άπνοια θέσεως στη μελέτη ύπνου), αποφυγή αλκοόλ, ηρεμιστικών και κατασταλτικών φαρμάκων και χρήση ενδοστοματικών προθεμάτων έλξης της κάτω γνάθου (μασελάκια). Τα τελευταία διατηρούν με μηχανικό τρόπο τους αεραγωγούς ανοικτούς.\nΣτις μέτριες και σοβαρές καταστάσεις η πιο δραστική θεραπεία για την άπνοια στον ύπνο είναι η χρήση συσκευών χορήγησης αέρα με θετική πίεση, ώστε να διατηρούνται οι αεραγωγοί ανοικτοί κατά τη διάρκεια του ύπνου και έτσι να μην διακόπτεται η αναπνοή. Οι συσκευές αυτές ονομάζονται CPAP (Continuous Positive Airway Pressure).\nΗ λύση της χειρουργικής επέμβασης δεν αποτελεί την πρώτη επιλογή στη θεραπεία της υπνικής άπνοιας, διότι δεν έχει σίγουρα αποτελέσματα ή σε περιπτώσεις πιθανής αρχικής βελτίιωσης ενδέχεται στη συνέχεια να υπάρξει υποτροπή. Για αυτό το λόγο οι χειρουργικές επεμβάσεις συνίστανται μόνο στις ελάχιστες περπτώσεις που η χρήση της CPAP δεν είναι αποδεκτή από τον ασθενή.


Happy Days Travel » ΚΡΑΚΟΒΙΑ – ΜΠΡΑΤΙΣΛΑΒΑ\nΑΝΑΧΩΡΗΣΗ: 23 Δεκεμβρίου ’17\n1η μέρα: ΑΘΗΝΑ – ΜΠΡΑΤΙΣΛΑΒΑ – ΜΠΡΝΟ – ΚΑΣΤΡΑ ΟΛΟΜΟΥΤΣ – ΚΡΑΚΟΒΙΑ\nΣυγκέντρωση νωρίς το πρωί στο αεροδρόμιο και πτήση για τη Μπρατισλάβα , πρωτεύουσα της Σλοβακίας. Άφιξη, επιβίβαση στο πούλμαν και αναχώρηση για την Κρακοβία. Πρώτος σταθμός το Μπρνό που είναι η δεύτερη πιο πυκνοκατοικημένη πόλη της Τσεχίας. Πέρα από το ιστορικό κέντρο του, αξιοπρόσεχτη είναι η ιδιαίτερη γραμμή των κτιρίων σε σύγχρονους αρχιτεκτονικούς ρυθμούς: αναμφισβήτητα, το αριστούργημα της σύγχρονης αρχιτεκτονικής είναι η βίλα Τούγκενχαντ, που σχεδιάστηκε από τον διάσημο αρχιτέκτονα Μίες Βαν Ντερ Ρόχε. Χτίστηκε περίπου πριν εβδομήντα χρόνια αλλά ακόμα και σήμερα αποτελεί έκφραση του στυλ που αντιπροσωπεύει. Το κτίριο αποτελεί κλασσικό δείγμα αρχιτεκτονικής και παρουσιάζεται ως κύριο θέμα σε πολλά βιβλία και ανήκει στον κατάλογο Παγκόσμιας Κληρονομιάς της UNESCO. Στη συνέχεια θα επισκεφθούμε το Ολομουτς, η πόλη που βρίσκεται στις όχθες του ποταμού Μοράβα και μαζί με το Μπρνό αποτελεί το ιστορικό, πολιτικό, θρησκευτικό και μορφωτικό κέντρο της Μοράβιας. Θα θαυμάσουμε τη Στήλη της Αγίας Τριάδας ένα από τα ανακηρυχθέντα Μνημεία Παγκόσμιας Πολιτιστικής Κληρονομιάς της Oυνέσκο καθώς και το δεύτερο αρχαιότερο πανεπιστήμιο της χώρας και το Πανεπιστήμιο Παλάτσκι το οποίο ιδρύθηκε το 1573 από το τάγμα των Ιησουιτών Μοναχών. Άφιξη το απόγευμα στο ξενοδοχείο μας στην Κρακοβία. Τακτοποίηση και χρόνος στη διάθεση σας για μία πρώτη γνωριμία με την πόλη. Διανυκτέρευση.\n3η μέρα ΚΡΑΚΟΒΙΑ–ΑΟΥΣΒΙΤΣ– ΜΠΙΡΚΕΝΑΟΥ – ΑΛΑΤΟΡΥΧΕΙΑ ΒΙΕΛΙΤΣΚΑ\nΠρωινό στο ξενοδοχείο και αναχώρηση για την Μπρατισλάβα. Άφιξη μεταφορά και τακτοποίηση στο ξενοδοχείο. Νωρίς το απόγευμα θα κάνουμε την περιήγηση μας στο ιστορικό στη παλιά πόλη Στάρε Μέστο που ταξιδεύει τους επισκέπτες μερικούς αιώνες στο παρελθόν, καθώς περπατούν στους λιθόστρωτους δρόμους, θαυμάζουν τη μπαρόκ αρχιτεκτονική, και χαλαρώνουν σε καφετέριες και εστιατόρια. Σε μικρή απόσταση από την παλιά πόλη, θα δούμε ακόμα περισσότερα αξιοθέατα, όπως το κάστρο Χράντ του 15ου αιώνα που φιλοξενεί μουσεία ιστορίας και μουσικής, το Εθνικό Θέατρο και τη Φιλαρμονική Ορχήστρα της Σλοβακίας καθώς και την Εθνική Πινακοθήκη που στεγάζεται σε ένα ανάκτορο του 18ου αιώνα. Επιστροφή στο ξενοδοχείο και χρόνος ελεύθερος. Διανυκτέρευση.\n5η μέρα: : ΜΠΡΑΤΙΣΛΑΒΑ –ΑΘΗΝΑ\n– Αεροπορικά εισιτήρια οικονομικής θέσεις Αθήνα – Μπρατισλάβα – Αθήνα με ναυλωμένη πτήση.\n-Διαμονή σε επιλεγμένα ξενοδοχεία 4*sup. (Double Tree by Ηilton Krakow, Hotel Premier Bratislava ή παρόμοια )\n– Πρωινό μπουφέ καθημερινά.\n– Εκδρομές, περιηγήσεις, ξεναγήσεις όπως αναφέρονται στο αναλυτικό πρόγραμμα της εκδρομής.\n– Είσοδοι στους επισκεπτόμενους χώρους και τα μουσεία και γενικά όπου απαιτείται, ότι ρητά αναφέρεται σαν προαιρετικό ή προτεινόμενο.\n– Go Box (15€)\nΩΡΕΣ ΠΤΗΣΕΩΝ (GO 2 SKY)\nΑΘΗΝΑ – MΠΡΑΤΙΣΛΑΒΑ 05.00 – 07.15\nΜΠΡΑΤΙΣΛΑΒΑ –ΑΘΗΝΑ 23.20 – 03.00


Το κόστος του σκότους\nΤελευταία ενημέρωση: 2016-05-08, 17:08:43\nΕνα από τα κρισιμότερα νομοσχέδια, ασφαλιστικό – φορολογικό, περνά από τη Βουλή με διαδικασίες fast – track. Η χώρα παραλύει, εν μέσω ενός 48ωρου απεργιακού πυρετού. Οι δημοσιογράφοι κατεβάζουν τα μολύβια και οι κάμερες σβήνουν...\nΤο νομοσχέδιο, οι προβλέψεις – φωτιά για την ελληνική κοινωνία και οικονομία και οι όποιες βελτιώσεις του, συνεχίζουν και σήμερα να ξεδιπλώνονται στις αρμόδιες επιτροπές του Κοινοβουλίου. Από αύριο Σάββατο το λόγο λαμβάνει η Ολομέλεια και την Κυριακή ακολουθεί η ψήφισή του. Η κυβέρνηση επέλεξε για άλλη μια φορά, σε μια προσφιλή της τακτική, να αιφνιδιάσει. ΓΣΕΕ, ΑΔΕΔΥ και το σύνολο των επαγγελματικών κλάδων της χώρας αντέδρασαν άμεσα με την προκήρυξη της προαναγγελθείσας διήμερης απεργιακής κινητοποίησης.\nΜαζί τους και οι δημοσιογράφοι της χώρας, μετά από κάλεσμα των συνδικαλιστικών τους φορέων. Σε σύντομο χρονικό διάστημα, οι πολίτες δεν θα έχουν ενημέρωση, δεν θα έχουν φωνή. Σε όλα όσα καίνε τους οικογενειακούς τους προϋπολογισμούς, τις τσέπες τους, τις επιχειρήσεις και το μέλλον τους δεν θα έχουν λόγο, εικόνα των καταιγιστικών εξελίξεων, ολοκληρωμένη άποψη.\nΤο πολυήμερο «σκοτάδι» στην ενημέρωση, με τις κυβερνητικές επιλογές και τις διαπραγματεύσεις να εξελίσσονται με κλειστά δημοσιογραφικά γραφεία, χωρίς τα αποτελέσματα να φτάνουν υπό την κρίση των πολιτών μέσω των ΜΜΕ, φαίνεται ότι δεν δίδαξε. Η ενημέρωση, κυρίαρχο συστατικό κάθε δημοκρατικής διαδικασίας, διακόπτεται και πάλι μετά από αποφάσεις των συνδικαλιστικών οργάνων του δημοσιογραφικού κλάδου.\nΤο ίδιο σκηνικό επιστρέφει. Περίπτερα χωρίς εφημερίδες, τηλεοπτικά δίκτυα και ραδιοφωνικοί σταθμοί δίχως ειδήσεις, ειδησεογραφικά site χωρίς αναρτήσεις. Στη Βουλή η συζήτηση θα παίρνει φωτιά, αλλά οι πολίτες θα ζουν σε έναν άλλο κόσμο...\nΑς έχουμε όλοι υπόψη μας ότι το σκοτάδι δεν ...χαλάει την κυβέρνηση. Απεναντίας, μάλιστα, θέλει την αφωνία. Βολεύεται από τα κατεβασμένα ρολά της ενημέρωσης, όταν τίθεται προς ψήφιση ένα νομοσχέδιο που σκοτώνει τα ασφαλιστικά δικαιώματα του κλάδου μας και πλήττει όλους τους άλλους κλάδους των εργαζομένων.\nΚαλό θα είναι την επόμενη φορά, όσοι λαμβάνουν τόσο κρίσιμες αποφάσεις για μεγάλες απεργίες, να διασφαλίσουν τη δημοκρατική νομιμοποίηση των αποφάσεων αυτών μέσα από γενικές συνελεύσεις.\nΔεν πρόκειται για απεργίες «ρουτίνας», αλλά για πολυήμερες κινητοποιήσεις, με άγνωστες τις σημαντικές συνέπειές τους στον κλάδο, πέρα από εκείνες που θα επιφέρουν οι κυβερνητικές επιλογές.


Δημήτρης Παυλακούδης: Προς την ανευρεση του μαγικου αριθμου «180» ΤΟΥ ΝΙΚΟΥ ΕΡΜΗ\nΠέραν αυτού, ο πρωθυπουργός πριν μερικές ημέρες ήλθε σε συνάντηση με τον πρώην πρωθυπουργό κ. Κώστα Καραμανλή σε εστιατόριο γνωστού ξενοδοχείου. Η συνάντηση αυτή εκτός της επικοινωνιακής της πλευράς, αποτέλεσε -όπως ήταν φυσικό- μια σημαντική είδηση για την ενότητα του κεντροδεξιού χώρου, αλλά όχι μόνο. Ως γνωστόν ο Κ. Καραμανλής διατηρεί επαφές με ανεξάρτητους βουλευτές της κεντροδεξιάς καθώς και με βουλευτές των ΑΝΕΛ. Έτσι η κυβέρνηση θεωρεί πως ο πρώην πρωθυπουργός θα καταφέρει να βοηθήσει προς την ανεύρεση ενός ικανοποιητικού αριθμού βουλευτών εν όψει της κρίσιμης διαδικασίας για την ανάδειξη νέου Προέδρου της Δημοκρατίας από το κοινοβουλευτικό σώμα. Δεν είναι ακόμη σίγουρο πάντως αν ο ίδιος ο Κ. Καραμανλής επιθυμεί να είναι εκείνος ο εκλεκτός υποψήφιος της Νέας Δημοκρατίας για την προεδρία. Σε περίπτωση που συμβεί κάτι τέτοιο και σε συνάρτηση με την εκλογική (3,43% στις πρόσφατες ευρωεκλογές) και δημοσκοπική καθίζηση των ΑΝΕΛ (κυμαίνεται γύρω στο 3-3,6% στις περισσότερες δημοσκοπήσεις), η δυνατότητα εκλογής νέου προέδρου θα καταστεί πιο εφικτή. Σε αυτό το σημείο δε θα πρέπει να ξεχαστούν και οι εξαιρετικές σχεσείς που διατηρούν ο αρχηγός της αξιωματικής αντιπολίτευσης κ. Αλέξης Τσίπρας με τον Κ. Καραμανλή. Ακόμη η Νέα Δημοκρατία φαίνεται να προχωράει σε λύση Καραμανλή ή «Καραμανλικού» στελέχους για την προεδρία, με βάση την επιλογή του Προκόπη Παυλόπουλου (πρωην υπουργού εσωτερικών επι Καραμανλή) ως βασικού εισηγητή της ΝΔ για την επικείμενη συνταγματική αναθεώρηση.\nΤο κόμμα των ΑΝΕΛ μετά την πρόσφατη προσχώρηση του Νίκου Νικολόπουλου στους κόλπους της αριθμεί 13 βουλευτές. Μπορεί μεν να υπάρχει πλέον διακηρυγμένη η θέση υπέρ μίας μετεκλογικής συνεργασίας με τον ΣΥΡΙΖΑ, ουδείς όμως γνωρίζει αν οι ΑΝΕΛ θα βρίσκονται στην επόμενη Βουλή. Αυτό σε συνδυασμό με την πιθανότητα επιλογής «Καραμανλικού» υποψηφίου, θα επηρεάσει σαφώς την θετική ή αρνητική ψήφο των βουλευτών του κόμματος. Βέβαια ποιός είναι σε θέση να ξέρει αν η στάση του κόμματος του Πάνου Καμμένου θα καθοριστεί από τις δημοσκοπήσεις ή τις μετεκλογικές διαδικασίες;\nΕν τέλει, κατά την κυβέρνηση υπάρχουν μέχρι στιγμής -επιπρόσθετα των 155 βουλευτών- πληροφορίες που φέρουν 11 με 16 ανεξάρτητους βουλευτές καθώς και συγκεκριμένο αριθμό μεμονωμένων βουλευτών των ΑΝΕΛ και της ΔΗΜΑΡ σε τροχιά υπερψήφισης του οποιουδήποτε προεδρικού υποψηφίου. Βασικός λόγος που η κυβέρνηση θεωρεί πως οι συγκεκριμένοι βουλευτές θα υπερψηφίσουν νέο Προέδρου της Δημοκρατίας από την παρούσα Βουλή φαίνεται να είναι η παράταση της βουλευτικής τους θητείας, η οποία μπαίνει σε κίνδυνο αυτόματα με την μη εκλογή νέου προέδρου.\nΑναρτήθηκε από Dimitris Pavlakoudis στις 3:41 π.μ.


6 πράγματα που επιβάλλεται να προσέξεις με τον καλοκαιρινό έρωτα! | Thats Life. Life as it is!\nΌτι γίνεται το καλοκαίρι, μένει στο καλοκαίρι. Δεν υπάρχει τίποτα πιο ωραίο απ’τα καλοκαιρινά φλερτ στα μπιτσόμπαρα και τους καλοκαιρινές έρωτες στις θάλασσες τα ρομαντικά βράδια.\nΛίγοι έρωτες όμως συνεχίζουν μετά το τέλος του καλοκαιριού, γι’αυτό πρέπει να είσαι προετοιμασμένη για όλα. Αν στις διακοπές γνωρίσεις αυτόν τον τύπο που θα σου πάρει τα μυαλά, πρέπει να προσέξεις τα παρακάτω 6 πραγματάκια:\n1. Τερμάτισε το όταν δεις ότι κάτι σε προβληματίζει\nΑν η πρώτη εντύπωση ήταν θετική αλλά στην πορεία κάτι σε προβληματίζει, τότε σταμάτησε το χωρίς δεύτερη σκέψη. Μην χαλάσεις τις διακοπές σου και την ψυχολογία σου. Σημασία έχει να περάσεις καλά και να ηρεμήσεις.\n2. Αν δεν είσαι single, τότε μην φλερτάρεις\nΘα μπλέξεις την κατάσταση και το μυαλό σου αν κάνεις διπλό παιχνίδι. Δεν αξίζει να ρισκάρεις κάτι όμορφο για ένα φλερτ.\n3. Μην ξεχνάς την προστασία όσο ανέμελη και να είσαι\nΜπορεί να περνάς τέλεια, να έχεις ξεφύγει απ’όλα σου τα προβλήματα, να νιώθεις πιο περιπετειώδης ξαφνικά και να σ’αρέσει πολύ ο τύπος που γνώρισες, αλλά μην ξεχνάς την προστασία. Για ευνόητους λόγους.\n4. Μην δεθείς από την αρχή\nΌπως σου είπα παραπάνω, οι καλοκαιρινοί έρωτες είναι απρόβλεπτοι και από εκεί που νομίζεις ότι έχεις βρει τον ιδανικό -ή τελοσπάντων αυτόν που θες δια καώς- ξαφνικά μπορεί να βρίσκεσαι στα πατώματα γιατί εκείνος έχει εξαφανιστεί. Δεν θα είσαι ούτε η πρώτη, ούτε η τελευταία.\n5. Μην κολλήσεις πάνω του\nΜην ξεχνάς ότι είσαι διακοπές με τις φίλες σου. Δεν είναι ωραίο ούτε για εκείνες, ούτε για εσένα που δεν τις χαίρεσαι όπως είχες σκεφτεί, ούτε για εκείνον που θα αρχίσει να νιώθει την πίεση απειλητική. Και ξέρεις ότι οι άντρες με την πίεση δεν τα πάνε και πολύ καλά.\n6. Απόλαυσε το σα να είναι η τελευταία μέρα\nΌποια κατάληξη και να έχει το μεταξύ σας, μην το σκέφτεσαι και μη σε επηρεάζει. Απόλαυσε τα φιλιά στην θάλασσα και στα σοκάκια και το μόνο σίγουρο είναι ότι θα το θυμάσαι όλο αυτό σαν μια περιπέτεια.\nκαλοκαιρινό φλερτκαλοκαιρινός έρωτας


Νίκος Μπίστης: Οι λέξεις έχουν πάντα σημασία\n15/09/2019 | 12:06\nΤην ώρα που θα διαβάζετε αυτές τις γραμμές είναι πιθανό μετά τον σάλο που ξέσπασε, ο Μαργαρίτης Σχοινάς να έχει απαλλαγεί από τον οργουελικό τίτλο με τον οποίο φόρτωσε το χαρτοφυλάκιο του η Πρόεδρος της Κομισιόν Ούρσουλα φόν Ντερ Λάιεν.\nΣπάνια συνέντευξη του Βαγγέλη Βουλγαρίδη: Οι αποκαλύψεις για την Αλίκη Βουγιουκλάκη και το “Δόλωμα” –\nΟι λέξεις όμως δεν μπαίνουν τυχαία, είναι ενδεικτικές προθέσεων. Η διατύπωση για την «Προστασία του Ευρωπαϊκού Τρόπου Ζωής» προκάλεσε ποικίλες αντιδράσεις που ούτε μια ήταν θετική. Η μια κατηγορία αντιδράσεων αφορά σε αυτόν καθεαυτόν τον προσδιορισμό του « Ευρωπαϊκού Τρόπου Ζωής». Σε μια πρώτη προσέγγιση είναι σαν να θέλει να δημιουργήσει κάτι ανάλογο με « τον Αμερικάνικο Τρόπο Ζωής».\nΟ τελευταίος είναι τουλάχιστον αμφιλεγόμενος και εν πάση περιπτώσει όχι καθολικής αποδοχής. Σε μια ακραία εκδοχή ο Ευρωπαϊκός τρόπος Ζωής υπενθυμίζει τον αλήστου μνήμης «Σοβιετικό άνθρωπο», τον «νέο άνθρωπο» που ζούσε κατά τον σοσιαλιστικό τρόπο ζωής. Πρόκειται για μια αυθαίρετη, ανεπεξέργαστη γενίκευση, μια ολιστική προσέγγιση που μπάζει από παντού. Είναι δε εντυπωσιακό ότι η Πρόεδρος της Κομισιόν δεν συγκαταλέγεται στους οπαδούς της Ομοσπονδιακής Ευρώπης η έστω της τα ταχείας ευρωπαϊκής ολοκλήρωσης, που αποτελούν- αν υποθέσουμε ότι αυτό είναι εφικτό και επιθυμητό- απαραίτητη προϋπόθεση δημιουργίας μακροπρόθεσμα κοινού τρόπου ζωής.\nΜάλλον το αντίθετο συμβαίνει. Επειδή η ίδια δεν προέκυψε από παρθενογένεση αλλά από συγκεκριμένους συσχετισμούς είναι εύλογη η ανησυχία μήπως κάτω από τον βαρύγδουπο τίτλο κρύβεται ο προσανατολισμός για μια «Χριστιανική Ευρώπη» ή για μια «Γερμανική Ευρώπη».\nΗ δεύτερη και κατά την γνώμη μου πιο σοβαρή ένσταση έχει σχέση με την λέξη «Προστασία» σε άμεση συνάρτηση με τις πολύ πρακτικές και προσδιορισμένες (σε αντίθεση με τον αόριστο Ευρωπαϊκό Τρόπο Ζωής) αρμοδιότητες του Έλληνα Αντιπροέδρου. Το χαρτοφυλάκιο του περιλαμβάνει την διαχείριση του Μεταναστευτικού, την ασφάλεια και την ενσωμάτωση συνεκτικών κοινοτήτων. Προστατεύεις κάτι που κινδυνεύει, που δέχεται επίθεση. Εν προκειμένω υποτίθεται τον Ευρωπαϊκό Τρόπο Ζωής. Από ποιούς κινδυνεύει; Κατά τους εθνικιστές, τους ακροδεξιούς αλλά δυστυχώς και από το κομμάτι εκείνο της δεξιάς που πιέζεται από την Ακροδεξιά κινδυνεύει από τους μετανάστες, τους ξένους, τους αλλόθρησκους, τους διαφορετικούς.\nΌλα κουμπώνουν σε τέτοιο βαθμό ώστε οι αντιδράσεις να περιλαμβάνουν τους πάντες: από τους Financial Times και τον Economist που έγραψαν σαρκαστικά ότι ο πραγματικός τίτλος του κ. Μαργαρίτη είναι «Επίτροπος Μετανάστευσης» μέχρι τους Φιλελεύθερους, τους Πράσινους, τους Σοσιαλδημοκράτες και την Αριστερά που χωρίς περιστροφές κατηγόρησαν την Πρόεδρο της Κομισιόν ότι κλείνει το μάτι στην Ακροδεξιά και τους λεγόμενους Χριστιανούς υποστηρικτές της Ευρώπης τύπου Όρμπαν και Σαλβίνι.\nΑπό αυτούς και τους ομοίους τους, από τους οποίους πράγματι κινδυνεύει η Ευρώπη και η Δημοκρατία . Ακόμα και στον πολιτικό χώρο της Ούρσουλα φον Ντερ Λάιεν υπήρξε μούδιασμα, με πιο χαρακτηριστική την κάθετη αντίδραση του προκατόχου της.\n«Δείχνει ωραίος ( ο τίτλος) αλλά μόλις αντιληφθεί κανείς ότι στην ουσία σημαίνει πως θα είναι ( ο Μαργαρίτης Σχοινάς) υπεύθυνος για τη μετανάστευση και την ασφάλεια, τότε είναι απολύτως αηδιαστικός» είπε σε ένα επιθετικό σχόλιο του ο Ευρωβουλευτής των Πρασίνων Νταμιέν Καρέμ.\nΑνεξάρτητα , λοιπόν, από τις προθέσεις του Έλληνα Επιτρόπου- ο οποίος δεν έχει δώσει αρνητικά δείγματα γραφής ως εκπρόσωπος τύπου του Γιούνκερ- ο συνδυασμός τίτλου και περιεχομένου προκαλεί αρνητικά συναισθήματα. Και ο μεν τίτλος κατά πάσα πιθανότητα θα τροποποιηθεί. Ως προς το περιεχόμενο μένει να δούμε αν η νέα Κομισιόν θα αντιμετωπίσει το Μεταναστευτικό ως ζήτημα κατά κύριο λόγο αυστηρότερης φύλαξης των συνόρων . Δηλαδή με συνταγή αποτυχίας.


Ο Ανδρέας Ψυχάρης διαψεύδει δημοσκόπηση για τις δημοτικές... - Newpost.gr\nΗ ζέστη συνεχίζεται - Μικρή πτώση της θερμοκρασία από το μεσημέρι του Newsroom Δημοσίευση 27 Σεπτεμβρίου 2013, 17:41 / Ανανεώθηκε 27 Σεπτεμβρίου 2013, 17:54 Ο Ανδρέας Ψυχάρης διαψεύδει δημοσκόπηση για τις δημοτικές εκλογές\nΕπιστολή στον Σαράντη Δημητρίου διευθύνοντα σύμβουλο του καναλιού Action 24 έστειλε ο βουλευτής της ΝΔ Ανδρέας Ψυχάρης με την οποία διαψεύδει κατηγορηματικά την συμμετοχή του στις δημοτικές εκλογές.\nΜε αφορμή δημοσκόπηση που διενήργησε το κανάλι και στην οποία ο κ. Ψυχάρης συμπεριλαμβανόταν στους υποψηφίους για τον δήμο Αθηναίων, ο βουλευτής της Νέας Δημοκρατίας διαψεύδει την τυχόν συμμετοχή του στις δημοτικές εκλογές ενώ μάλιστα θέτει και ζήτημα δεοντολογίας για τις έρευνες κοινής γνώμης. Την ίδια στιγμή ο κ. Ψυχάρης ζητάει από το κανάλι να μην συμπεριλάβει το όνομά του σε μελλοντικές μετρήσεις για το δήμο Αθηναίων. Συγκεκριμένα στην επιστολή του αναφέρει:\nΜε έκπληξη παρακολούθησα σε τηλεοπτική εκπομπή του καναλιού Action24 τη μετάδοση δημοσκόπησης που διενήργησε η εταιρεία σας για τους «υποψηφίους» στον Δήμο της Αθήνας.\nΣτον κατάλογο των ονομάτων είδα ότι συμπεριλάβατε και το δικό μου όνομα, ενώ εγώ ουδέποτε έχω δηλώσει ότι προτίθεμαι να είμαι υποψήφιος Δήμαρχος Αθηναίων στις επερχόμενες εκλογές. Κατά την γνώμη μου δε, τίθεται κι ένα ζήτημα δεοντολογίας για τις έρευνες κοινής γνώμης που συμπεριλαμβάνουν ονόματα υποψηφίων Δημάρχων, χωρίς οι ίδιοι να έχουν εκφράσει καν την επιθυμία να συμμετάσχουν στις εκλογές για την Τοπική Αυτοδιοίκηση.\nΣε κάθε περίπτωση, σας ζητώ να μην συμπεριλάβετε το όνομά μου σε μελλοντικές μετρήσεις της εταιρείας σας για τον Δήμο Αθηναίων.\nΣας ευχαριστώ εκ των προτέρων για την ανταπόκριση.


Black-Capped Conure - Πλήρες προφίλ, Ιστορικό και Φροντίδα * Όλα για τα ζώα\nΤο μαύρο κάλυμμα conure είναι ένας από τους μικρότερους από τους παπαγάλους conure, καθώς και ένας από τους πιο διακριτικούς στην εμφάνιση με το καστανό-μαύρο στέμμα και το λαιμό με σχήμα κλίμακας. Τα μαύρα καλύμματα μπορούν να είναι ελαφρώς ντροπαλά, αλλά μια φορά άνετα με την υιοθετημένη οικογένεια τους. είναι ένα περίεργο και στοργικό κατοικίδιο. Αυτό το πουλί έχει το αξιοσημείωτο πλεονέκτημα ότι είναι ένα πιο αθόρυβο είδος από άλλα κοπάδια.\nΚοινά ονόματα: Μαύρο κάλυμμα conure, rock parakeet, black-capake parakeet, το rock parakeet, Sandia conure\nΕπιστημονικό όνομα: Pyrrhura rupicola με δύο υποείδη: Pyrrhura rupicola rupicola (προέρχεται από το κεντρικό Περού) και Pyrrhura rupicola sandiae (προέρχεται από το κεντρικό και νοτιοανατολικό Περού, τη βόρεια Βολιβία και τη νοτιοδυτική Βραζιλία)\nΜέγεθος ενηλίκων: 9 έως 10 ίντσες ίντσες\nΠροσδόκιμο ζωής: Έως 30 χρόνια σε αιχμαλωσία\nΤο μαύρο κάλυμμα είναι εγγενές σε περιοχές της Νότιας Αμερικής, συμπεριλαμβανομένου του Περού, της Βολιβίας και της νοτιοδυτικής Βραζιλίας. Ζει σε υγρό δάσος που κυμαίνεται από τα πεδινά του Αμαζονίου μέχρι τις πλαγιές των ανατολικών Άνδεων έως υψόμετρο περίπου 6.000 ποδιών. Επειδή μεγάλο μέρος του φυσικού οικοτόπου αυτού του πουλιού διαταράσσεται, είναι ένα είδος «σχεδόν απειλούμενο» για εξαφάνιση.\nΤα μαύρα καλύμματα δημιουργούν όμορφα, διασκεδαστικά κατοικίδια. Παρόλο που απαιτούν μεγάλη προσοχή από τους ιδιοκτήτες τους, φαίνονται πάντα να ανταμείβουν τις ανθρώπινες προσπάθειες με τις ξεκαρδιστικές τους κινήσεις. Απολαμβάνουν να αλληλεπιδρούν με τους ιδιοκτήτες τους και λαχταρούν τον καθημερινό χρόνο παιχνιδιού και την προσοχή. Αυτά τα πουλιά θα γίνουν φιλικά και φιλικά με τα μέλη της οικογένειας, αλλά μπορούν να παραμείνουν λίγο ντροπαλά με τους ξένους.\nΤο Conures κάνει το καλύτερο σε ένα νοικοκυριό που είναι ενεργό και γεμάτο ζωή, καθώς η δραστηριότητα τους κάνει να ενδιαφέρονται και να διεγείρονται. Εάν ενδιαφέρεστε για ένα μαύρο κάλυμμα, βεβαιωθείτε ότι έχετε αρκετό χρόνο για να κοινωνικοποιήσετε και να αλληλεπιδράσετε με το πουλί.\nΙδιαίτερα κοινωνικά και εκπαιδευτικά, αυτά τα ευφυή πλάσματα μπορούν να βαρεθούν εάν δεν υποκινηθούν ή να αγνοηθούν διανοητικά. Ακόμα και οι παπαγάλοι που υψώνονται με το χέρι μπορούν να απορρίψουν την ανθρώπινη αλληλεπίδραση εάν αφεθούν μόνες τους για μεγάλα χρονικά διαστήματα ή εάν αισθάνονται παραμελημένοι. Ένα μοναχικό πουλί μπορεί να υποστεί κατάθλιψη και να αναπτύξει τόσο ιατρικά όσο και προβλήματα συμπεριφοράς.\nΑυτό το πουλί είναι ένα από τα πιο ήσυχα είδη conure. Δεν είναι γνωστό ότι είναι ένας από τους καλύτερους ομιλητές, αλλά με την εκπαίδευση των ασθενών, το μαύρο κάλυμμα μπορεί να μάθει ένα μικρό ρεπερτόριο λέξεων και φράσεων.\nΜαύρα χρώματα και σημάδια Conure\nΤο μαύρο κάλυμμα είναι ένα κυρίως πράσινο πουλί με ένα ασυνήθιστο καφέ-μαύρο καπάκι και υπόλευκο μοτίβο κλίμακας στο λαιμό και το στήθος. Έχει πινελιές κόκκινου κατά μήκος του μπροστινού άκρου των καλυμμάτων της άνω πτέρυγας. Η πράσινη κοιλιά χρωματίζεται με γαλαζωπή σήμανση και τα φτερά της ουράς έχουν σκούρο γκρι κάτω μέρος. Τα πόδια, τα πόδια και το ράμφος είναι γκρι. Τα αρσενικά και τα θηλυκά έχουν το ίδιο χρώμα. Ο μόνος τρόπος να ξεχωρίσουμε τα φύλα είναι μέσω τεστ DNA ή χειρουργικής διαδικασίας σεξουαλικής επαφής.\nΜία μετάλλαξη αυτού του είδους, η κίτρινη όψη με κίτρινη όψη, έχει κίτρινη σκίαση στις πλευρές του κεφαλιού και του λαιμού.\nΦροντίδα για το Black-Capped Conure\nΣτη φύση, τα μαύρα καλύμματα σχηματίζουν κοπάδια περίπου 30 πουλιών. Σε αιχμαλωσία, θα κάνουν καλύτερα σε ένα περιβάλλον με πολύ θόρυβο και δραστηριότητα. Τα μαύρα καλύμματα ευδοκιμούν όταν υπάρχει κοινωνική αλληλεπίδραση με την ανθρώπινη οικογένειά τους.\nΝα είστε προετοιμασμένοι να δώσετε στο conure σας δύο έως τέσσερις ώρες εκτός κλουβιού για άσκηση και αλληλεπίδραση. Φροντίστε να επιβλέπετε αυτή τη φορά, καθώς αυτό το περίεργο πουλί μπορεί γρήγορα να μπει σε μπελάδες αν δεν το παρακολουθήσετε. Προσοχή σε αυτό το πουλί που μασάει σε έπιπλα ή σύρματα ή προσπαθείτε να πετάξετε έξω από ανοιχτές πόρτες, παράθυρα ή κοντά σε ανεμιστήρες οροφής.\nΈνα μαύρο κάλυμμα χρειάζεται ένα κλουβί αρκετά μεγάλο για να παρέχει χώρο για καθημερινή άσκηση. Το μικρότερο αποδεκτό κλουβί έχει μήκος 18 ίντσες και πλάτος και ύψος τουλάχιστον 2 πόδια. Εάν δεν θα μπορείτε να προσφέρετε αρκετές ώρες εκτός κλουβιού καθημερινά για πτήση και παιχνίδι, τότε το πουλί θα χρειαστεί ένα μεγαλύτερο κλουβί που θα του επιτρέπει να πετάξει και να ασκηθεί από μόνη της.\nΠαρέχετε ανθεκτικές κούρνια μέσα στο κλουβί, καθώς και πολλά παιχνίδια μασήματος. Αλλάζετε τα παιχνίδια συχνά για να κρατήσετε το πουλί περίεργο και να τονωθεί. Παρέχετε μια συσκευή παιχνιδιού εκτός κλουβιού, όπως ένα παρκοκρέβατο ή ένα γυμναστήριο παιχνιδιού για το πουλί που θα χρησιμοποιήσει κατά τη διάρκεια των περιόδων άσκησης εκτός κλουβιού.\nΓενικά, οι Conures είναι από τους πιο σκληρούς παπαγάλους. Πολλοί ιδιοκτήτες μπορεί να μην έχουν ποτέ σοβαρό πρόβλημα υγείας. Ωστόσο, όπως και οι άλλες πινελιές, το μαύρο κάλυμμα μπορεί να είναι επιρρεπές στη συλλογή φτερών, κάτι που είναι συνήθως ένα σημάδι ότι το πουλί είναι βαριεστημένο και χρειάζεται περισσότερη προσοχή και διέγερση.\nΣπάνια, ένα conure μπορεί να αρρωστήσει από ασθένειες που συνήθως επηρεάζουν άλλους παπαγάλους. Αυτές οι ασθένειες περιλαμβάνουν την κοιλιακή νόσο (μια ιική ασθένεια των πτηνών), τη ράμφη ψιττακίνης και τη φτερό (μια ιογενή νόσο), τη βακτηριακή λοίμωξη της ψιττακώσεως, τον αποκλεισμό των ράμφων (overbite ράμφος) και τη μυκητιακή λοίμωξη από ασπεργίλλωση.\nΤο πουλί σας θα πρέπει να δει έναν κτηνίατρο των πτηνών για τη θεραπεία οποιασδήποτε ασθένειας και τακτικούς ελέγχους.\nΣτην άγρια φύση, αυτά τα πουλιά τρώνε μια ποικιλία φρούτων, λαχανικών, ξηρών καρπών και μούρων. Σε αιχμαλωσία, ταΐστε το πουλί σας με υψηλής ποιότητας, σφαιρίδια και μια καθημερινή διατροφή με φρέσκα φρούτα και λαχανικά.\nΌλες οι σκωρίες είναι ενεργά πουλιά, και αυτό ισχύει ιδιαίτερα για τη μεσαία κάλυψη. Για να διατηρήσετε το πουλί σας υγιές και σε καλή φυσική κατάσταση, το πουλί κατοικίδιων ζώων σας θα χρειαστεί τουλάχιστον 2 ώρες χρόνο εκτός κλουβιού κάθε μέρα σε έναν ασφαλή, εποπτευόμενο χώρο παιχνιδιού.\nΤο πουλί σας θα χρειαστεί μια ωραία ποικιλία από μάσημα παιχνίδια που μπορεί να χρησιμοποιήσει για να ασκήσει τους μυς της γνάθου και να δώσει ψυχική διέγερση. Αρκετές πέρκες διαφορετικών διαμέτρων θα σας βοηθήσουν να κρατήσετε τα πόδια του παπαγάλου σας πιο λιπαρά.\nΠερίεργο, αγαπημένο κατοικίδιο ζώο με την υιοθετημένη ανθρώπινη οικογένεια του\nΉσυχο είδος, μπορεί ακόμα να μάθει να μιλάει λίγα λόγια\nΜικρό πουλί που μπορεί να στεγαστεί σε ένα μικρότερο κλουβί που παίρνει ένα μικρότερο αποτύπωμα\nΌχι ο καλύτερος ομιλητής\nΑπαιτεί τουλάχιστον δύο έως τέσσερις ώρες άσκησης υπό επίβλεψη εκτός κλουβιού\nΤείνει να είναι ντροπαλός με αγνώστους\nΠού να υιοθετήσετε ή να αγοράσετε ένα μαύρο κάλυμμα Conure\nΑξίζει πάντα να επικοινωνείτε με οργανισμούς διάσωσης ζώων και οργανισμούς υιοθεσίας ζώων εάν ενδιαφέρεστε να αποκτήσετε ένα μαύρο κάλυμμα. Περιστασιακά τα πουλιά εγκαταλείπονται από τους ιδιοκτήτες που δεν μπορούν να καλύψουν τις ανάγκες τους. Διαφορετικά, πιθανότατα θα πρέπει να αναζητήσετε έναν κτηνοτρόφο για να αποκτήσετε ένα μαύρο κάλυμμα. Δεν πωλούνται συνήθως σε καταστήματα κατοικίδιων ζώων. Μπορείτε να πληρώσετε από 400 έως 600 $ για ένα.\nΟι διάσωση, οι οργανισμοί υιοθεσίας και οι κτηνοτρόφοι όπου μπορείτε να βρείτε μαύρα καλύμματα περιλαμβάνουν:\nΣώστε τα πουλιά\nΕάν πηγαίνετε στη διαδρομή αναπαραγωγής, βεβαιωθείτε ότι ο δημιουργός είναι αξιόπιστος ρωτώντας τους πόσο καιρό έχουν αναπαραχθεί και συνεργαστεί με μαύρα καλύμματα. Επιθεωρήστε προσεκτικά ένα πουλί πριν το πάρετε σπίτι. Ένα υγιές πουλί είναι άγρυπνο, ενεργό, έχει φωτεινά μάτια, καθαρά φτερά και γεμάτες καλλιέργειες.\nΕάν σας ενδιαφέρει αυτό το προφίλ του μαύρου καλύμματος, ίσως θελήσετε επίσης να διαβάσετε για αυτά τα άλλα είδη conure:\nΠροφίλ ειδών Sun Conure\nΠροφίλ ειδών Conure με κεράσι κεράσι\nΠροφίλ ειδών Green-Cheeked Conure\nΔιαφορετικά, ρίξτε μια ματιά σε όλα τα άλλα μικρά είδη παπαγάλων μας.\nΔες το βίντεο: Solo - Normal Black Capped Conure 7-17-2019 (Νοέμβριος 2020).


Πόσο κοντά είναι η 4ήμερη εβδομάδα εργασίας; – Kreport\nKreport > Uncategorized > Πόσο κοντά είναι η 4ήμερη εβδομάδα εργασίας;\nΠόσο κοντά είναι η 4ήμερη εβδομάδα εργασίας;\nΕίμαστε έτοιμοι για 4ήμερη εργασία; Πληθαίνουν οι εταιρείες που εφαρμόζουν αυτό το μοντέλο, που πριν από ελάχιστα χρόνια θα φαινόταν αδιανόητο. Η πανδημία έφερε μια νέα κατάσταση στη ζωή των εργαζομένων, την τηλεργασία. Το επόμενο επίπεδο απ’ ό,τι φαίνεται θα είναι η 4ήμερη εργάσιμη εβδομάδα χωρίς μείωση των αποδοχών.\nΠροσφάτως, το ξενοδοχείο Lamdmark στο Λονδίνο, προσφέρει την 4ήμερη εργασία στους σεφ αυξάνοντας παράλληλα και τις αποδοχές τους. Τα γραφεία της Canon αλλά και της ανταγωνίστριας Panasonic στη Βρετανία ήδη σκέφτονται να εφαρμόσουν αντίστοιχο πρόγραμμα, ώστε να βοηθήσουν τους εργαζόμενους να πετύχουν μια ισορροπία μεταξύ προσωπικής ζωής και εργασίας. Ωστόσο, υπάρχει ακόμη απόσταση μέχρι να γενικευτεί μια τέτοια αλλαγή.\nΣύμφωνα με έρευνα που πραγματοποιήθηκε από τη βρετανική ΜΚΟ Be The Business, μόλις το 7% των εργοδοτών έχουν εφαρμόσει την 4ήμερη εργασία σε μικρές και μεσαίες επιχειρήσεις ενώ το 20% λένε ότι το σκέφτονται. Υπάρχει βέβαια και ένα 30% που απαντούν πως δεν θα υιοθετούσαν ποτέ μια μικρότερη εργασιακή εβδομάδα.\nΑντίστοιχα είναι και τα ευρήματα έρευνας σε μεγαλύτερες επιχειρήσεις από το Chartered Management Institute όπου μόνο το 6% έχουν εφαρμόσει την 4ήμερη εργασία και παρότι πάνω από τους μισούς λένε ότι η εταιρεία τους το σκέφτεται, ένα 73% αμφιβάλλουν ότι κάτι τέτοιο θα υιοθετηθεί.\nΚαι όλα τα παραπάνω παρ’ ότι η μεγάλη πλειοψηφία των ερωτηθέντων πιστεύει ότι θεωρητικά η 4ήμερη εργασία θα βοηθούσε στην αύξηση της παραγωγικότητας ενώ παράλληλα θα έκανε τους εργαζόμενους πιο χαρούμενους αλλά και πιο αφοσιωμένους.\nΟ παράγοντας που θα μπορούσε να επισπεύσει τον ερχομό της 4ήμερης εργασίας είναι το γεγονός ότι η προοπτική αυτή φαντάζει πιο ελκυστική στους νέους σε ηλικία μάνατζερ. Σχεδόν το 80% των ανώτερων σε ιεραρχία μάνατζερ, κάτω όμως των 35 ετών είναι υπέρ της 4ήμερης εργασίας ενώ σε αυτούς που είναι από 55 ετών και πάνω το ποσοστό πέφτει στο 56%.\nGet ready for the four-day working week, της Pilita Clark, στους Financial Times


NewsInsider.gr | : Εκεί, οι υπάλληλοι ορίζουν τους μισθούς τους\nαποφάσισε το φθινόπωρο του 2010, να αφήσει ελεύθερους τους εργαζόμενους της φίρμας του να διαμορφώνουν μόνοι τους τις αποδοχές τους.\nΗ μέθοδος είναι απλή: Όποιος πρόκειται να προσληφθεί στην επιχείρηση, ενημερώνεται αναλυτικά για τα οικονομικά στοιχεία της, αλλά και για τις αποδοχές κάθε συνεργάτη της, αρχικά ανώνυμα για λόγους προστασίας των προσωπικών δεδομένων. Έτσι, ο υποψήφιος παίρνει μία ιδέα, τι μπορεί να πληρώσει η επιχείρηση και καθορίζει ανάλογα τις απαιτήσεις του. Αφού καταλήξει σε κάποιο ποσό, μιλά ανοιχτά με τρεις εργαζόμενους της εταιρείας για την άποψη που έχει σχετικά με τον μελλοντικό μισθό του και στο τέλος τον οριστικοποιεί.\nΑπό τότε δεν χρειάστηκε να παρέμβει ο επιχειρηματίας ούτε μία φορά, ενώ δεν βρέθηκε ποτέ αντιμέτωπος με κάποιες υπερβολικές απαιτήσεις. Με παρόμοιο τρόπο διευθετούνται και οι άδειες του προσωπικού, για τις οποίες δεν προβλέπεται κάποια συγκεκριμένη διάρκεια, αλλά συνεννοούνται οι εργαζόμενοι μεταξύ τους. Κάθε ένας από τους υπαλλήλους γνωρίζει ακριβώς τις αποδοχές των υπολοίπων και όποιος κερδίζει περισσότερα, πρέπει να το αποδεικνύει στην πράξη, ότι το αξίζει. Αν «λουφάρει», καλείται να αιτιολογήσει τον μισθό του. Με το συγκεκριμένο σύστημα δεν υπάρχει πλέον φθόνος μεταξύ των συναδέλφων, ενώ οι εργαζόμενοι έχουν αναπτύξει την αίσθηση ότι υπηρετούν έναν κοινό στόχο.\n...επιμέλεια: Ελευθερία Τζώη


mara's cook revolution: Τούρτα "εν-τάξη" σοκολάτα\nΜια πολύ νόστιμη τούρτα και σοκολάτο-κόλαση όπως την χαρακτήρισαν!\nΠίσω όμως από την τούρτα κρύβεται μια πολύ τρυφερή ιστορία.Μια ιστορία αγάπης.....\nΑς δούμε τα υλικά και την πολύ τρυφερή ιστορία.......\nΠριν 20 μέρες έρχεται ο μικρός από το σχολείο και μου λέει .Μαμά θα κάνουμε πάρτυ έκπληξη στην δασκάλα στα γενέθλια της.Τέλεια εγώ θα σας φτιάξω την τούρτα είπα.\nαααα δεν ξέρω η Αννούλα το οργανώνει.(μιλάμε για παιδιά της δευτέρας δημοτικού)\nΤην επομένη το πρωί βρίσκω την μαμά της Άννας που είναι δασκάλα και το συζητάμε.Θα την πείσω μου λέει.Θέλει να είναι τέλειο το πάρτυ. Τελικά την έπεισε.\nΧθές λοιπόν ξεκίνησε η προετοιμασία.Η ιστορία θα συνεχιστεί παρακάτω....\n8-10 κουτ.σούπας κακάο\n500 γρ.κρέμα γάλακτος (καλά χτυπημένη=σαντιγί)\n1κουτ.της σούπας κοφτή άχνη\n800γρ νερό η 4 κούπες\n100 γρ, μαρμελάδα φράουλα\nπροαιρετικά 1 σφηνάκι ουίσκι\n200 γρ μαρμελάδα αραιωμένη με λίγο νερό η σάλτσα φράουλας\n500γρ κρέμα γάλακτος καλά χτυπημένη.\nΣε ένα κατσαρολάκι βράζουμε σε μέτρια φωτιά τα υλικά για το σιρόπι 2-3 λεπτά.\nΈπειτα κάνουμε το παντεσπάνι.Την συνταγή και τις οδηγίες θα της βρείτε πατώντας στην λέξη παντεσπάνι σοκολάτας. Η δοσολογία των υλικών σε αυτήν την συνταγή είναι ακριβώς η διπλάσια.\nΓια το ψήσιμο χρησιμοποίησα την λαμαρίνα την ρηχή του φούρνου και μια φόρμα σε σχήμα καρδιάς.\nΠριν στρώσετε την λαδόκολλα βάλτε στις γωνίες και το κέντρο στην λαμαρίνα βούτυρο για να μην μετακινείτε η λαδόκολλα.\nΑφού φτιάξετε το παντεσπάνι ψήστε το στους 170 βαθμούς για 10-14 λεπτά\nΚαι η καρδιά...\nΌσο ψήνεται το παντεσπάνι ξεκινήστε την μους σοκολάτας.\nΣε μια μικρή κατσαρόλα βράζουμε το γάλα με την άχνη.\nΧτυπάμε στο μίξερ την κρέμα γάλακτος να γίνει σαντιγί.\nΜόλις πάρει βράση το γάλα το αποσύρουμε από την φωτιά και ρίχνουμε την κουβερτούρα .Ανακατεύουμε μέχρι να λιώσει. Με απαλές κινήσεις ενσωματώνουμε στην καλά χτυπημένη σαντιγί μέχρι να γίνει ομοιόμορφο μείγμα.( η επόμενη ανάρτηση θα αφορά την μους σοκολάτας)\nΚαι να που ήρθε η ώρα του "στυσίματος" της τούρτας. Κόβουμε το παντεσπάνι της λαμαρίνας σε δύο κομμάτια ορθογώνια. Την καρδιά οριζόντια σε δύο βάσεις.\nΣε ένα δίσκο βάζουμε την πρώτη ορθογώνια βάση.Σιροπιάζουμε και βάζουμε την αραιωμένη μαρμελάδα η σάλτσα φράουλας.\nΡίχνουμε μους σοκολάτας\nΣτρώνουμε την μους να πάει παντού.\nΣυνεχίζουμε με την δεύτερη βάση.Έπειτα καλύπτουμε όλο το ορθογώνιο με την μους.\nΤώρα είναι η σειρά της καρδιάς για να δώσουμε μια 3D διάσταση στην τούρτα.\nΣιροπιάζουμε την πρώτη βάση και βάζουμε μόνο μους σοκολάτας.Προσθέτουμε και την δεύτερη βάση καρδιά.Καλύπτουμε πάλι με μους σοκολάτας.\nΤώρα είναι πλέον η ώρα αναμονής.Μπαίνει στο ψυγείο για 3-4 ώρες το λιγότερο(η από το βράδυ).\nΚαι ξημέρωσε η άλλη μέρα...η σημερινή.\nΣε μπεν-μαρί φτιάχνουεμ την γκανάς.Απλά προσθέτουμε όλα τα υλικά και ανακατεύουμε μέχρι να λιώσει η κουβερτούρα.\nΕν τω μεταξύ στο μίξερ αναδεύεται και φουσκώνει...από περηφάνεια... η κρέμα γάλακτος!!!\nΕίναι βλέπετε περήφανη που θα ντύσει την τούρτα.\nΜόλις είναι έτοιμη η σαντιγί μας καλύπτουμε,κρύβουμε την μους σοκολάτας.\nΜετά ρίχνουμε την γκανάς με προσοχή πάνω στην καρδιά.Μην ξεφύγει!!!Αλλά και άν ξεφύγει το μόνο σίγουρο είναι ότι θα φαγωθεί.\nΤέλος διακοσμούμε όπως θέλουμε η ανάλογα τι γιορτάζουμε!!!!\nΑφήνουμε στο ψυγείο για 2-3 ώρες και είναι έτοιμη για σοκολάτο -απολαύσεις!!!!\nΑφού είναι έτοιμη η τούρτα ξεκινάμε για το σχολείο.\nΕίχα και σωφέρ να με πάει .Κρατούσα την τούρτα στα χέρια γιατί δεν είχα εμπιστοσύνη το πως θα την μεταφέρω.\nΜπαίνω μέσα στην τάξη και ένα τσούρμο πιτσιρίκια ήρθαν κατά πάνω μου αναφωνώντας .\nΜόνο πίσω και σας έφαγα δεν είπα....\nΚάντε άκρη παιδιά να περάσει η κυρία Μάρα.Ψάχνω όμως την Αννούλα να δω την έκφραση της.Τα μάτια της έλαμπαν.Ξέρετε είναι δύσκολο να κερδίσεις την εμπιστοσύνη ενός παιδιού και μάλιστα όχι δικό σου.\nΑφήνω την τούρτα στην έδρα.\nαρχίζει το φωτορεπορτάζ...\nΈπειτα ζήτησα από την δασκάλα να κάτσει δίπλα στην τούρτα. και ιδού...\nΜια γλυκιά και όμορφη κοπέλα που έχει κάνει τα "παιδιά" της να την αγαπήσουν πολύ!!!!Γλυκιά και συνάμα αυστηρή.Χαμογελαστή ,με κατανόηση!Δουλεύει τόσο καλά και δίνει πολλές γνώσεις στα παιδιά μας.Αυτή όμως η αγάπη είναι συγκοινωνούν δοχείο και με τους γονείς οι οποίοι την αγαπάμε πολύ.Εγώ; Την λατρεύω γιατί είναι ......στοπππππππ παρεκτρέπομαι.Την σέβομαι για την δουλεία της και την αγάπη που δείχνει στα παιδιά μας.\nΣας ευχαριστούμε κυρία δασκάλα του Βαγγέλη!!!!\nΚάποια στιγμή την ρώτησα πως να ονομάσω την τούρτα;Η τούρτα της Γωγούς; Αυτή είναι σοκολάτο κόλαση μου είπε.Μάλλον καλύτερα είναι τούρτα "εν-τάξη " αλλά είναι και "εντάξει".\nΈτσι λοιπόν προκύπτει και η ονομασία!\nΝα τα χιλιάσεις με υγεία και να λαμβάνεις πάντα αγάπη!!!!!\nΑναρτήθηκε από mara στις 4:57 μ.μ.\nΕτικέτες Γλυκά ψυγείου, κουβερτούρα, Τούρτες, φωτοσυνταγές\nΙωάννα 1 Μαρτίου 2013 - 5:15 μ.μ.\nΠολύ όμορφες στιγμές γεμάτες αγάπη!!!\nΧιλιόχρονη η δασκάλα σας που έχει κερδίσει την αγάπη και τον σεβασμό στις ψυχούλες των παιδιών.\nΌσο για την τούρτα... άσε βλέπω και ζηλεύω....\nmara 1 Μαρτίου 2013 - 5:23 μ.μ.\nΑχ Ιωάννα μου όνειρο ήταν και πάει!!!Είμαι χαρούμενη γιατί άρεσε πολύ στα παιδιά!Όσο για την δασκάλα μας φαίνεται ...σε φιλώ χιαστή !!!!\nKitchen Stories 1 Μαρτίου 2013 - 5:50 μ.μ.\nΧρόνια Πολλά στη δασκαλίτσα σας!\nΦαντάζομαι το καταδιασκέδασαν τα παιδιά, χώρια που θα έγλειφαν και τα δάκτυλά τους με τέτοια τούρτα!\nΤην επόμενη φορά να στείλετε προσκλήσεις και παραπέρα, να έρθω να σας ευχηθώ από κοντά, βρε παιδί μου...:)\nΕύγε Μάρα μου για την προσφορά σου και τον κόπο σου.\nmara 1 Μαρτίου 2013 - 10:08 μ.μ.\nΤο σημειώνω από τώρα Ζαμπία μου για του χρόνου!!!!\nΝαι...και τον δίσκο γλείψαμε όλοι..χαχαχχαχχα\nFoteini Thes 1 Μαρτίου 2013 - 7:40 μ.μ.\nΣπουδαίο δώρο ..τιμής και αγάπης!Μια γλυκιά προσφορά ,παντοτινό ενθύμιο για την δασκάλα και ανάμνηση νοσταλγική για τους μαθητές!Αυτές οι στιγμές, είναι σαν θησαυρός που αυγατίζεται από την αγάπη και μόνο.Και την αναγνώριση!\nΜάρα μου υπέροχη η σοκολατένια τούρτα σου!Όχι μόνο χάρισε γλυκιά γεύση στην τάξη του γυιού σου ,αλλά άφησε πινελιές χαράς και ανεμελιάς στην μάλλον ανιαρή καθημερινότητα της μαθητικής ζωής..\nmara 1 Μαρτίου 2013 - 10:11 μ.μ.\nΤο όλο Φωτεινή μου είμαι σίγουρη ότι θα τους μείνει αξέχαστο...αφού το οργανώσανε μόνα τους.Εύχομαι να είναι πάντα έτσι γλυκιά η ζωή όλων των παιδιών!!\nmm_skg 1 Μαρτίου 2013 - 11:05 μ.μ.\nΜπραβο στα παιδια που σκεφτηκαν και οργανωσαν την γιορτη! Μπραβο στην Γωγω, που τους εμπνεει τοση αγαπη! Και χρονια της πολλα! Και τελικα μπραβο σ'εσενα για την πανεμορφη -και σιγουρα νοστιμη!- τουρτα! Και του χρονου!\nmara 4 Μαρτίου 2013 - 6:19 π.μ.\nΕυχαριστώ mm_skg ...αξίζουν πολλά μπράβο στην δασκάλα που έχει δώσει στα παιδιά μας αγάπη...και του χρόνου να είμαστε όλοι καλά!!!Φιλιαααααααα\nnadia 2 Μαρτίου 2013 - 9:43 π.μ.\nΕξαιρετικό δώρο,μπράβο στα παιδάκια.Μακάρι να είναι πάντα έτσι η ζωή τους,γλυκεια και γεμάτη αγάπη\nmara 4 Μαρτίου 2013 - 6:20 π.μ.\nΟψόμεθα nadia μου ...οψόμεθα για μια καλύτερη ,ποιοτική και γεμάτη αγάπη ζωή για όλα τα παιδιά!Φιλιά πολλά!!!\nsyros2js 2 Μαρτίου 2013 - 11:32 π.μ.\nΠόσο όμορφο (κ' δυστυχώς, όχι δεδομένο!) να έχουν τα παιδιά μια τέτοια σχέση με τη δασκάλα τους!!!\nΦανταστική η τούρτα!!!\nmara 4 Μαρτίου 2013 - 6:22 π.μ.\nΜια φανταστική δασκάλα αξίζει μια τέτοια τούρτα,φτιαγμένη με αγάπη που είναι το κύριο συστατικό της...αγάπη τρυφερή όπως τα παιδιά!!!\nΚαλή εβδομάδα syros2js\nloulou 2 Μαρτίου 2013 - 6:16 μ.μ.\nχρόνια πολλά στην δασκάλα σας! Δύσκολο να βρεις σωστούς δασκάλους με ένστικτο, αγάπη και αυστηρότητα ταυτόχρονα.. Ωραία ιστορία, σούπερ και η τούρτα (και χορταστική απ'οτι βλέπω!)\nmara 4 Μαρτίου 2013 - 6:23 π.μ.\nΝαι είναι όλα "super" Loulou!!! Καλή εβδομάδα!!!!!\nsundayspoon 3 Μαρτίου 2013 - 11:25 π.μ.\nΠολύ ωραία η τούρτα αλλα και πολύ γλυκιά η έκπληξη που ετοιμάσατε στη δασκάλα! Μπράβο!\nmara 4 Μαρτίου 2013 - 6:24 π.μ.\nΕίδες τι σκαρώνουν τα άτιμα; Το μόνο σίγουρο είναι ότι οι προθέσεις τους είναι αγνές!!!\nΜarion, 3 Μαρτίου 2013 - 10:14 μ.μ.\nMπράβο και στα παιδιά που έκαναν έκπληξη στη δασκάλα τους μπράβο και σε σένα Μάρα μου για την ωραία εκτέλεση της τουρτας.\nΠολύ ωραία την έκανες.\nΠολύ γλυκειά η δασκάλα σας\nmara 4 Μαρτίου 2013 - 6:25 π.μ.\nΚαλή μου Marion μια τέτοια δασκάλα αξίζει πολλές μα πολλές τούρτες!!!Σε φιλώ!!!Καλή εβδομάδα!


Γάλα ΟΛΥΜΠΟΣ: Η δική μας διασημότητα! - Newsbomb - Ειδησεις - News\nΕΠΙΧΕΙΡΗΣΕΙΣ 17/03/2015 17:59\nΓάλα ΟΛΥΜΠΟΣ: Η δική μας διασημότητα!\nΥπάρχουν προϊόντα και μάρκες που αρέσουν λιγότερο ή περισσότερο. Και υπάρχουνπροϊόντα και μάρκες που κάνουν κάτι πολύ πιο πολύ: εμπνέουν εμπιστοσύνη,πραγματική αξία και προσφέρουν στην Ελλάδα. Και είναι αυτά ακριβώςπου θεωρούνται απαραίτητα για να μπορέσει μια μάρκα να διακριθεί στον θεσμόBrands Αυτά βλέπουν και οι καταναλωτές στο Γάλα ΟΛΥΜΠΟΣ και τοεπέλεξαν για δεύτερη συνεχόμενη χρονιά την πιο διάσημη μάρκα στην Ελλάδα στηνκατηγορία της!\nΓια μας, στην ΟΛΥΜΠΟΣ, αυτό ήταν κάτι πολύ περισσότερο από μια διάκριση. Ήταν μια δικαίωση των προσπαθειών που καταβάλλουμε εδώ και 50 χρόνια για να προσφέρουμε στους καταναλωτές γάλα κορυφαίας ποιότητας, να αναπτύξουμε μαζί τους σχέσεις βασισμένες στις ανθρώπινες αξίες και να συμβάλλουμε καθοριστικά σε ένα νέο μοντέλο διατροφής. Ήταν ακόμα μια αναγνώριση των όσων προσφέρουμε ως εταιρεία στη χώρα μας και αυτό μας κάνει ακόμα πιο περήφανους!\nΗ δεύτερη συνεχόμενη χρονιά που το Γάλα ΟΛΥΜΠΟΣ κερδίζει το βραβείο του γάλακτος με την καλύτερη φήμη, έρχεται να δείξει πως τίποτα δεν είναι τυχαίο, αλλά και να μας γεμίσει με περισσότερες ευθύνες για το μέλλον. Γιατί όταν οι Έλληνες καταναλωτές σου δείχνουν τόσο καθαρά την προτίμησή τους, τότε οφείλεις να μην τους προδώσεις ποτέ! Η ειλικρίνεια, η κορυφαία ποιότητα, και η ελληνικότητα είναι αρχές στις οποίες δεσμευόμαστε περισσότερο από ποτέ!\nΕυχαριστούμε όλους όσοι μας τίμησαν με τη διάκριση αυτή, όλους τους Έλληνες που συμμετείχαν στην έρευνα Famous Brands και που απαντώντας αυθόρμητα στο ειδικά σχεδιασμένο για να μην προκαταβάλλει τις απαντήσεις ερωτηματολόγιο, εξέλεξαν το Γάλα ΟΛΥΜΠΟΣ το ελληνικό γάλα με την καλύτερη φήμη! Δεσμευόμαστε να ανταπεξερχόμαστε στις προσδοκίες τους!\nΟΠΑΠ: Νέος Διευθυντής Εταιρικής Επικοινωνίας o Πάνος Γαβριήλ\nΕνα δείπνο αφιερωμένο στο Johnnie Walker® Blue Label™ στο εστιατόριο Vezené\nACTIVE GREECE AWARDS 2015: Βραβεύθηκαν οι λαμπρότερες δυνάμεις της εξωστρέφειας